Juan 21 APSD-CEB - یۆحەنا 21 KSS\nدەرکەوتنی عیسا لەسەر دەریاچە\n1دوای ئەمە دیسان عیسا بەم شێوەیە لە دەریاچەی جەلیل21:1 یۆنانی: تەبەرییە. خۆی بۆ قوتابییەکان دەرخست: 2شیمۆن پەترۆس و تۆماس کە بە دیدمۆس ناسرابوو، لەگەڵ ناتانئیل کە خەڵکی قانای جەلیل بوو، هەروەها کوڕەکانی زەبدی و دوو قوتابی دیکەی ئەو پێکەوە بوون. 3شیمۆن پەترۆس پێی گوتن: «بۆ ڕاو دەچم.» پێیان گوت: «ئێمەش لەگەڵت دێین.» ئینجا ڕۆیشتن و سواری بەلەم بوون، بەڵام لەو شەوەدا هیچیان نەگرت.\n4کاتی بەرەبەیان، عیسا لە کەناری دەریاچەکە ڕاوەستا، بەڵام قوتابییەکان نەیانزانی ئەوە عیسایە.\n5عیسا پێی فەرموون: «کوڕینە، هیچ ماسیتان پێ نییە؟»\nوەڵامیان دایەوە: «نەخێر.»\n6پێی فەرموون: «تۆڕەکە هەڵبدەنە لای ڕاستی بەلەمەکە، ماسی دەبیننەوە.» جا هەڵیاندا و ئیتر لەبەر زۆری ئەو ماسییانەی تێیدا بوو نەیانتوانی تۆڕەکە ڕابکێشنە ناو بەلەمەکە.\n7ئەو قوتابییەی عیسا خۆشی دەویست بە پەترۆسی گوت: «ئەوە عیسای خاوەن شکۆیە!» کاتێک پەترۆس بیستی «ئەوە عیسای خاوەن شکۆیە،» خۆی بە جلەکانی داپۆشی چونکە ڕووت بوو، خۆی هەڵدایە ناو ئاوەکەوە. 8قوتابییەکانی دیکە بە بەلەمەکە هاتن و تۆڕی ماسییەکەیان ڕادەکێشا، چونکە تەنها دوو سەد باڵ21:8 نزیکەی 90 مەتر. لە وشکانییەوە دوور بوون. 9کاتێک دابەزینە وشکانی، بینییان وا خەڵووز ئامادە کراوە و ماسی خراوەتە سەری و نان دانراوە.\n10عیسا پێی فەرموون: «لەو ماسییانە بهێنن کە ئێستا گرتتان.» 11شیمۆن پەترۆسیش سەرکەوت و تۆڕەکەی ڕاکێشایە سەر وشکانی، سەد و پەنجا و سێ ماسی گەورەی تێدابوو، لەگەڵ زۆریەکەشی تۆڕەکە نەدڕا. 12عیسا پێی فەرموون: «وەرن بخۆن.» هیچ کام لە قوتابییەکان نەیانوێرا پرسیاری لێ بکەن: «تۆ کێیت؟» زانییان عیسای خاوەن شکۆیە. 13عیسا هات، نانەکەی هەڵگرت و پێیدان، ماسییەکەش بە هەمان شێوە. 14ئەمە سێیەم جار بوو کە عیسا پاش هەستانەوەی لەنێو مردووان بۆ قوتابییەکان دەرکەوت.\nگەڕانەوەی پەترۆس بۆ خزمەت\n15دوای ئەوەی نانیان خوارد عیسا بە شیمۆن پەترۆسی فەرموو: «شیمۆنی یۆنا، منت لەوانە خۆشتر دەوێت؟»\nپێی گوت: «بەڵێ گەورەم، دەزانیت کە تۆم خۆشدەوێت.»\nپێی فەرموو: «بەرخەکانم بلەوەڕێنە.»\n16دیسان پێی فەرمووەوە: «شیمۆنی یۆنا، منت خۆشدەوێت؟»\nپێی گوت: «بەڵێ گەورەم، دەزانیت خۆشمدەوێیت.»\nپێی فەرموو: «ببە بە شوانی مەڕەکانم.»\n17سێیەم جار پێی فەرموو: «شیمۆنی یۆنا، منت خۆشدەوێت؟»\nپەترۆس دڵگران بوو، چونکە سێ جار پێی فەرموو: «منت خۆشدەوێت؟» پێی گوت: «گەورەم، تۆ هەموو شتێک دەزانیت. دەزانیت کە خۆشمدەوێیت.»\nعیسا پێی فەرموو: «مەڕەکانم بلەوەڕێنە. 18ڕاستی ڕاستیت پێ دەڵێم، کاتێک گەنج بوویت پشتێنەکەتت دەبەست و بۆ هەرکوێ دەتویست، دەچوویت. بەڵام کاتێک پیر دەبیت دەستت درێژ دەکەیت و یەکێکی دیکە پشتێنەکەت دەبەستێت و دەتباتە شوێنێک کە ناتەوێت.» 19ئەمەی گوت وەک ئاماژەکردنێک بۆ مردنی پەترۆس کە بەهۆیەوە خودا شکۆدار دەکات. لەدوای ئەمە پێی فەرموو: «دوام بکەوە!»\n20پەترۆس ئاوڕی دایەوە و بینی کە ئەو قوتابییەی کە عیسا خۆشی دەویست دوایان کەوتووە، ئەوەی لە کاتی نانی ئێوارەدا شانی بە سنگی عیساوە نابوو و پێی گوتبوو: «گەورەم، کێیە ئەوەی بە گرتنت دەدات؟» 21کاتێک پەترۆس ئەمەی بینی بە عیسای گوت: «گەورەم، ئەی ئەمە چی لێدێت؟»\n22عیساش پێی فەرموو: «ئەگەر بمەوێت دەمێنێتەوە هەتا دێمەوە، بە تۆ چی؟ تۆ دوام بکەوە.» 23ئیتر ئەم قسەیە لەنێو برایان وا بڵاو بووەوە کە ئەو قوتابییە نامرێت. بەڵام عیسا پێی نەفەرموو کە نامرێت، بەڵکو «ئەگەر بمەوێت دەمێنێتەوە هەتا دێمەوە، بە تۆ چی؟»\n24ئەمەش ئەو قوتابییەیە کە دەربارەی ئەم شتانە شایەتی دەدات و ئەم شتانەی نووسیوە. ئێمەش دەزانین شایەتییەکەی ڕاستە.\n25زۆر شتی دیکە هەیە عیسا کردوویەتی، ئەگەر یەک لەدوای یەک بنووسرایەتەوە، وابزانم خودی جیهان جێگای ئەو پەڕتووکە نووسراوانەی تێدا نەدەبووەوە.\nKSS : یۆحەنا 21


پەیامی سەرەخۆشیی سەرۆك بارزانی بۆ كۆچی دوایی هونەرمەندی ناودار محەمەد ئەربیللی\nKurdistan24 هه‌ولێر 13:27 2022/06/20\nسه‌رۆك بارزانی، بۆ كۆچی دوایی هونه‌رمه‌ندی ناوداری كوردستان محه‌مه‌د ئه‌حمه‌د ئه‌ربیللی په‌یامێكی سه‌ره‌خۆشی ئاراسته‌ی بنەماڵە، كەسوكار، هەڤاڵ و ئاشنایانی خوالێخۆشبوو و تەواوی هونەرمەندانی هەولێر و كوردستان كرد.\nله په‌یامه‌كه‌یدا سه‌رۆك بارزانی رایگه‌یاندووه، "مامۆستا محەمەد ئەحمەد ئەربیللی خزمەتی زۆری بە پاراستنی دەنگ و ئاواز و مۆسیقای ڕەسەن و خۆماڵیی هەولێر كرد و گەنجینەیەكی گرانبەهای هونەر و ڕەسەنایەتیی لەدوای خۆی بەجێهێشت".\nپۆسته‌ری كوردستان24 بۆ په‌یامی سه‌رۆك بارزانی\nبەداخێكی زۆرەوە هەواڵی كۆچی دوایی هونەرمەندی ناودار و خۆشەویستی كوردستان مامۆستا (محەمەد ئەحمەد ئەربیللی)ـمان پێ گەییشت. مامۆستا محەمەد ئەحمەد ئەربیللی خزمەتی زۆری بە پاراستنی دەنگ و ئاواز و مۆسیقای ڕەسەن و خۆماڵیی هەولێر كرد و گەنجینەیەكی گرانبەهای هونەر و ڕەسەنایەتیی لەدوای خۆی بەجێهێشت.\nسەرەخۆشیی خۆم ئاراستەی بنەماڵە و كەسوكار و هەڤاڵ و ئاشنایانی خوالێخۆشبوو مامۆستا محەمەد ئەربیللی و تەواوی هونەرمەندانی هەولێر و كوردستان دەكەم.\nلە خودای گەورە داواكارم ڕۆحی خوالێخۆشبوو ئەربیللی بە بەهەشتی بەرین شاد بكات و سەبر و ئارامی بە هەموو لایەك ببەخشێت.\n20ـی حوزەیرانی 2022


هاوسەرۆكی پەیەدە: توركیا دەیەوێت لە عەفرین تا كەركووك داگیر بكات\nهاوسەرۆكی پەیەدە ڕای گەیاند، توركیا لە عەفرین چەكی قەدەغەكراوی بەكار هێناوە و رووسیا گڵۆپی سەوزی بۆ ئەنكەرە هەڵكردووە.\nئەمڕۆ چوارشەم 14ی ئادار/ مارس، شاهۆز حەسەن هاوسەرۆكی پارتی یەكێتی دیموكرات "پەیەدە" لە بارەگای حزبی زەحمەتكێشانی كوردستان لە هەولێر كۆنگرەیەكی ڕۆژنامەوانی ئەنجام دا و ڕای گەیاند، توركیا بەنیازە لە شاری عەفرینەوە تا شاری كەركووك داگیر بكات.\nزیاتر گوتی، توركیا لە عەفرین چەكی قەدەغەكراوی بەكار هێناوە و رووسیا گڵۆپی سەوزی بۆ ئەنكەرە هەڵكردووە، سەرباری ئەوەی سوپای توركیا و میلیشیاكانی سووریا كە شەڕ بۆ ئەنكەرە دەكەن، شوێنەوارە مێژوویییەكانی عەفرین دەكەنە ئامانج و دەیانەوێت ناوچەكە داگیر بكەن.\nشاهۆز حەسەن داوای لە حكوومەتی هەرێمی كوردستان كرد، بەرانبەر رەوشی عەفرین هەڵوێستێكی روون بنوێنن و هەڵوێستی باشووری كوردستان بۆ عەفرین نەتەوەیییە.\nئەوە لەكاتێكدایە كە ماوەی 54 رۆژە سوپای توركیا و میلیشیا چەكدارەكانی سووریا كە شەڕ بۆ ئەنكەرە دەكەن، هێرشی سەر ناوچەكانی عەفرینیان دەست پێ كردووە و تا ئێستە زیاتر لە 230 هاووڵاتی شەهید بوون و 668 كەسی تریش بریندار بوون.


هۆکاری بێکاریی خەڵکی کرماشان، ناکارناسیی بەرپرسانی ڕێژیمە\n11:44 - 21 گەلاوێژ 2719\nکوردستان میدیا: لەگەڵ ئەوەی پارێزگای کرماشان، زەوینێکی زۆری بۆ کاری وەرزێڕی هەیە و باشترین زەعفەرانی جیهان بەرهەم دێنێت، ١٣ هەزار دەرچووی بەشی وەرزێڕی لەم پارێزگا کوردنشینەدا بێکارن.\n"نوربەخش حاتەمی"، بەرپرسی ڕێکخراوی جووتیاریی ڕێژیم لە پارێزگای کرماشان، ڕۆژی شەممە، ١٩ی گەلاوێژ، لە پرێس کۆنفڕانسێکدا، باسی لەباربوونی زەوییەکانی پارێزگای کرماشانی بۆ کاری وەرزێڕی و پشتگوێخرانی ئەم کەرتە پڕ بەرهەمەی لەم پارێزگایەدا کرد و ڕایگەیاند: "ڕووبەری زەوییەکانی کرماشان زیاتر لە ٢ ملیۆن و ٥٠٠ هەزار هێکتارە، کە تەنیا بە نزیکەی یەک ملیۆن و نیوی لە دارستانەکان پێک دێنن و بەپێی نوێترین ئامارەکان، لەم ڕووبەرە تەنیا ٩٥٠ هەزار هێکتاری بۆ وەرزێڕی دابین کراوە".\nئەم بەرپرسەی ڕێژیم لە بەشێکی دیکەی قسەکانیدا وتی: "لەگەڵ هەبوونی ئەم هەمووە پۆتانسییەلەی وەرزێڕی و دامپەروەری و...، ئاماری بێکاری و دۆخی خراپی ئابووری، بە هیچ شێوەیەک لە شەئنی خەڵکی ئەم پارێزگایەدا نییە".\nناوبراو لەبارەی زەعفەرانی پارێزگای کرماشانەوە ڕایگەیاند کە بەپێی بیر و بۆچوونی کارناسان، زەعفەرانی کرماشان لە جیهاندا پلەی یەکەمی هەیە و ئەم بەرهەمە بە نرخی ١٤ هەتا ١٥ ملیۆن تمەن دەفرۆشرێت.\nلەگەڵ ئەوەی پارێزگای کرماشان، وەک باقیی پارێزگاکانی دیکەی کوردستان پڕ بەرهەمە و ئەگەر گرینگیی تایبەتی پێ بدرێت، دەتوانێت لە بواری ئابوورییەوە بگەشێتەوە و ئاماری بێکاری تێیدا تەنیا بە کەڵک وەرگرتن لە پیشەی وەرزێڕی بە شێوەیەکی بەرچاو داببەزێت.\nهەر بەپێی ئامارەکانی ڕێژیم، لە پارێزگای کرماشاندا، ١٣ هەزار کەس کە دەرچووی بەشی وەرزێڕین، لە ئێستادا بێکارن.


دانیشتووی گوندی خانی ڕۆستەم ئاغا بووە، هاوژینی حەس [ زۆرتر... 👁] ✖ ✖ ✖ 0 2 ✔ 68% ✍ س.ئـ. 8/11/2017 11:18:50 PM\nدانیشتووی گوندی خانی ڕۆستەم ئاغای هەردەی زەنگەنە ب [ زۆرتر... 👁] ✖ ✖ 0 1 ✔ 99% ✍ س.ئـ. 8/11/2017 10:58:28 PM\n👁 ئەم بابەتە 4,920 جار بینراوە\nیەکێک لە گوندەکانی هەردەی زەنگەنەیی هۆزی زەنگەنەیە [ زۆرتر... 👁] ✖ ✖ ✖ 0 1 ✔ 64% ✍ س.ئـ. 8/11/2017 10:41:11 PM\nدانیشتووی گوندی خانی ڕۆستەم ئاغای هەردەی زەنگەنە ب [ زۆرتر... 👁] ✖ ✖ ✖ 0 6 ✔ 68% ✍ س.ئـ. 8/11/2017 11:42:05 PM\nدانیشتووی گوندی خانی ڕۆستەم ئاغای هەردەی زەنگەنە ب [ زۆرتر... 👁] ✖ ✖ ✖ 0 5 ✔ 68% ✍ س.ئـ. 8/11/2017 11:37:29 PM\n👁 ئەم بابەتە 3,010 جار بینراوە\nدانیشتووی گوندی خانی ڕۆستەم ئاغای هەردەی زەنگەنە ب [ زۆرتر... 👁] ✖ ✖ ✖ 0 7 ✔ 68% ✍ س.ئـ. 8/11/2017 11:44:50 PM\nمێژووی لەدایکبوونی، بە تەواوی دیارنییە، مێژووەکەی، [ زۆرتر... 👁] ✖ ✖ 0 3 ✔ 99% ✍ س.ئـ. 8/11/2017 10:27:12 PM


بۆچوون / بیروڕا :: 02/07/2018\nنووسینی: مەئمون فەندی\nدوای ئەوەی بەڕێژەی 52% بۆ خولی دووەم هەڵبژێردرایەوە، ئاخۆ ئاییندەی رەجەب تەیب ئەردۆغان سەرۆكی توركیا لە كۆمەڵگەیەكدا كە بەسەرخۆیدا دابەش بووە، چی دەبێت؟ ئەی داهاتووی ئەردۆغان چی دەبێت لە سایەی سیستمێكی نوێدا كە سەرۆكی توركیا دەكاتە سوڵتانێكی عوسمانیی بە دەسەڵاتێكی بێسنوورەوە؟ ئایا ئەمە چەسپاندن و مەحكەمكردنی سەرۆكایەتیەكەیەتی یاخود پێش ئەوەی ماوەی سەرۆكایەتیەكەی تەواو بكات دەرگای بەزۆر لابردنی دەكاتەوە؟ ئایا سەرۆكی توركیا هەمان نموونەی ڤلادیمێر پوتین-ی سەرۆكی روسیا پەیڕەو دەكات بەوەیشەوە كە گەمارۆ ئەوروپییەكە هێناویەتی، یان ئەردۆغان هاوپەیمانێتیی دەسەڵات فراوان دەكات بۆ ئەوەی نەیارەكانیشی بگرێتەوە و ببێتە سەرۆكێك بۆ هەموو توركەكان وەك ئەوەی لە وتەكەی دوای سەركەوتنەكەیدا رایگەیاند؟ یاخود ئەمەی لە توركیادا دەگوزەرێت سەرەتای كۆتایی دەسەڵاتی ئیسلامیەكانە لەم وڵاتەدا؟.\nهەڵبژاردنە سەرۆكایەتیەكەی توركیا پرسیارگەلی زۆر دەورووژێنێت و هیچ وەڵامێكیش ناداتەوە دەربارەی سەقامگیریی وڵاتێكی گەورەی خۆرهەڵاتی ناوەڕاست كە روودانی هەر بوومەلەرزەیەك تێیدا، كاردانەوە و لەرینەوەی گرنگی ئیقلیمی و رەنگە جیهانییشی بەدوادادێت.\nسەرەتا و لە خاڵی یەكەمدا، كێشەی ئەردۆغان لەوە دەچێت كێشەیەكی ناوخۆیی بێت، چونكە ئەو رێژەیەی كە رەجەب تەیب ئەردۆغان-ی هەم لە هەڵبژاردنە سەرۆكایەتیەكە و هەم لە پەرلەمانیەكەیشدا پێ سەركەوت، 53%ی تێنەپەڕاند، ئەگەرچی رێژەی ئەوانەی بەشداریی هەڵبژاردنەكانیان كردووە گەیشتووەتە زیاتر 80%.، ئەمە چی دەگەیەنێت؟ ئەمە ئەوە دەگەیەنێت كە ئێمە لەبەردەم كۆمەڵگەیەكی زیندوو و چالاك-ی سیاسیداین و پرسە باسكراوەكان جەماوەریان جووڵاندووە و ترس لەسەر سیستمی كۆماریی لە توركیا ترسێكی راستەقینەیە. راستە توركەكان لە 2017دا دەنگیان بە هەمواركردنەوەی دەستور دا، بەڵام لە هەردوو بارەكەدا لە دۆخێكی نادیموكراتی و لەژێر زەبروزەنگ و تاساندن-ی راگەیاندندا دەنگیان داوە.\nجێی بیرهێنانەوەیە كە بەپێی راپۆرتی ساڵی 2018ی (پەیامنێرانی بێسنوور)، توركیا لە ریزی خواری خوارەوەی دوا راپۆرتی تایبەت بە ئازادیی رۆژنامەوانیی دایە و خراوەتە پلەی 157 ەوە. ئەمەیش مانای وایە كە رژێمی توركیا هیچ بوارێك ناهێڵێتەوە بۆ ئۆپۆزیسیۆن و نەیارەكانی، مەگەر بە دەگمەن. هەروەها بەتەواوی رێگە لە دەركەوتنی نەیارەكانی دەگرێت لەسەر تەلەفزیۆنی حكومی و ئەو كەناڵە تایبەتانەیش كە حزبەكەی ئەردۆغان پارەیان دەداتێ. سەرەڕای هەموو ئەمانەیش هێشتا رێژەیەك، كە دەگاتە 47%ی گەلی توركیا، نەیاری ئەردۆغان و تەماحە سوڵتانیەكانیەتی. ئەمەیش رێژەیەكی وایە كە لەگەڵ هیچ سیستمێكی دیموكاتیدا نایەتەوە. خۆ ئەگەر بارودۆخە ئاساییەكە لە حاڵەتێكی نائاساییدا نەبوایە و ئازادیی گوزارشت و رادەربڕین هەبوایە، پێدەچوو رێژەكە لە بەرژەوەندیی ئۆپۆزیسیۆن بوایە.\nهەموو ئەمانە ئەردۆغان دەخەنە بەردەم چەندین ئاڵنگاریی گەورەی ناوخۆیی و ئیقلیمی و جیهانی-یەوە. رەشەبایەكە هەردەبێت ئەردۆغان بۆی بنووشتێتەوە ئەگەر بیەوێت شەرعیەت و رەوایەتیی هەبێت و پەسەندكراو بێت، بەتایبەت لەسەر ئاستی نێودەوڵەتیدا. بەڵام ئەگەر هەر كەلـلەڕەقیی كرد و بەردەوام بوو لە سەركوتكردنی ئازادییەكان و دەستوەردان لە كاروباری ناوخۆی دراوسێكانی وەك سوریا و عێراق، ئەمە بێجگە لە دەستوەردانی لە قەیرانەكەی ئەم دواییەی كەنداو، هەروەها گوشار و پەستان خستنە سەر ئەوروپا لە رێی گرتنەبەری سیاسەتی واڵاكردنی دەروازەكان بەڕووی كۆچبەراندا، ئەوا رەنگە خۆی لە گەمارۆدانێكی جیهانیدا ببینێتەوە و ئیدی جەماوەرێتیەكەی تەنیا لە نێوەندە ئیسلامیەكەی توركیا و ناوچەكەدا بمێنێتەوە كە بڕوایش ناكەم ئەم پشتگیریەی گۆچانێك بێت بۆ خۆڕاگرتنەوەی بەڵكو دەبێتە بارێكی قورس بەسەر شانیەوە.\nدەكرێت ئەردۆغان ئاراستە و رێڕەوەكە بگۆڕێت و سەردەمێكی تازە لە مێژووی توركیا و لە سایەی سیستمە تازە سەرۆكایەتیەكەوە دەستپێبكات. هەروەها دەیشكرێت كە هەروا بە نوقمبوو لە نەرجسیەتی سوڵتانیی خۆیدا بمێنێتەوە، بەمەیش توركەكان پاڵدەنێت بۆ ئەوەی بەزەبری هێز لایبەرن و لە دەسەڵات دووری بخەنەوە. بژاردەكە تەنیا لای خودی ئەردۆغان-ە نەك هیچ كەسێكی تر.


فێستيڤاڵى ساڵانەى بەشى مێديكەڵ مايكرۆبايۆلۆجى بەڕێوەچوو - PRESS.ROOM\nفێستيڤاڵى ساڵانەى بەشى مێديكەڵ مايكرۆبايۆلۆجى بەڕێوەچوو\nNews #15, Issue 28, Apr 2017 | Núcey #15, Jhimarey 28, Mangí 4 Sallí 2017 | نوچەی15، ژمارەى 28 مانگی 4 ساڵی 2017\nبەشى مێديكەڵ مايكرۆبايۆلۆجى لە فەكەڵتى زانست و تەندروستيى زانكۆمان فێستيڤاڵى ساڵانەى خۆى ئەنجامدا بە بەشدارى تەواوى خوێندكارانى بەشەكە.\nڕۆژى سێ شەممە ٢٠١٧/٤/١١ كاتژمێر ١٠ى بەيانى بە ئامادەبوونى بەرێزان سەرۆكى زانكۆ و ياريدەدەرانى و ڕاگرى فەكەڵتى زانست و تەندروستى و مێوانێكى زۆر، فێستيڤاڵەكە دەستى پێكرد لە گۆڕەپانى بەردەم بەشەكە.\nفێستيڤاڵەكە بريتى بوو لە چالاكى جۆراوجۆرى پێشانگاى پۆستەرى زانستيى، ئامادەكردنى خواردنى جۆراوجۆر، تێستى خوێن و ژمارەيەك چالاكى جۆراوجۆرى تايبەت بە زانستى مێديكەڵ مايكرۆبايۆلۆجى، وێڕاى پێشكەشكردنى چەند وتارێك لە بارەى فـێستيڤاڵەكەوە.\nبەرێز د.سەرمەد سەرۆكى بەشى مێديكەڵ مايكرۆبايۆلۆجى دەلێت " ئەم فێستيڤاڵە تەواوى ڕۆژێك دەخايەنێت لە بەيانيەوە تاوەكو ئێوارە، چالاكيەكان دابەشكراون بەسەر كاتەكانى ڕۆژەكەدا" هەروەها دەڵێت " خوێندكارەكانمان و ليژنەى فێستيڤاڵەكە زۆر ماندووبوون بە ئامادەكردن و ڕێكخستنى ئەم فێستيڤاڵە و ماوەى هەفتەيەك زياتر لە ئامادەكاريدابوون"\nلەبارەى كاردانەوە و بەشدارى خوێندكاران دەڵێت " خوێندكارانمان زۆر بە پەرۆشەوە بەشداريان تێداكرد، وە لە بەر ئەوەى فێستيڤاڵەكەمان ساڵانەيە، بۆيە خوێندكاران لە سەرەتاى ساڵەوە بەهيوابوون كە كاتى فێستڤاڵەكە بێت و بەشدارى تێدابكەن، ئەگەر هيمەت و پەرۆشى ئەوان نەبا نەماندەتوانى فێستيڤاڵى ئەمساڵمان ئەنجام بدەين"\nبەشى مێديكەڵ مايكرۆبايۆلۆجى\nبه‌شی مایکڕۆبایۆلۆجی پزیشکی له‌ساڵی خوێندنی ئه‌کادیمی 2011-2012 له زانکۆی کۆیه دامه‌زرا.\nمایکڕۆبایۆلۆجی پزیشکی لێکۆڵینه‌وه له‌و ڕێگایانه ده‌کات که‌لێیه‌وه میکڕۆبه‌کان، له‌وانه به‌کتریا و که‌ڕوو و مشه‌خۆر و ڤایرۆسه‌کان کار ده‌که‌نه سه‌ر ته‌ندروستیمان، وه ئه‌مه‌ش خاڵێ سه‌ره‌کیه كه له پڕۆگرامی خوێندنی به‌كالۆریۆس له زانسته‌كاندا جه‌ختی لێده‌کرێته‌وه. له‌گه‌ڵ ئه‌وه‌شدا، به‌شێوه‌یه‌كی گشتی، زانستییه‌كی به‌رفراوانتر له مایکڕۆبایۆلۆجی و زانسته‌کانی ژیان گرنگه بۆ تێگه‌یشتنێکی ته‌واو له مایکڕۆبایۆلۆجی پزیشکی.\nئه‌م به‌شه هه‌ڵده‌ستێت به ڕاهێنانی پیشه‌وه‌رانی چاودێری ته‌ندروستی له بواره‌کانی زانستی نه‌خۆشی مایکڕۆبایۆلۆجی، وزانستی پزیشکی و ته‌کنۆلۆژیای پزیشکی. ده‌رچوانی ئه‌م به‌شه پسپۆری په‌یداده‌كه‌ن له بواری زانستی نه‌خۆشی، زانستی پزیشکی، ته‌کنۆلۆژیای پزیشکی ته‌کنیککاری تاقیگه. وه هه‌روه‌ها ئه‌م به‌شه خزمه‌تگوزاری و پێداویستی تاقیگه دابین ده‌كات.\nئه‌رکی ئێمه بریتی ده‌بێت له بره‌ودان به ڕێگا و شێوازی نوێ بۆ ڕێگریکردن و چاره‌سه‌رکردنی نه‌خۆشیه ته‌شه‌نه سه‌ندووه‌کان ( نه‌خۆشیه په‌تاییه‌کان) و ناڕێکیه‌كانی به‌رگریكردن له نه‌خۆشی. پڕۆگرامه‌کانی ئه‌م به‌شه به‌شێكن له‌و ده‌ستپێشخه‌ریه نوێیه‌ی كه سکوڵه‌كه‌مان سه‌باره‌ت به نه‌خۆشیه ته‌شه‌نه سه‌ندووه‌کان كردوویه‌تی.\nپڕۆگرامی فێركردنی به‌شی مایکڕۆبایۆلۆجی پزیشکی یه‌کێکه له هه‌مه‌جۆرترین و چالاکترین پڕۆگرام له سکوڵی زانست و ته‌ندروستی زانکۆی کۆیه‌دا. ئه‌م به‌شه خزمه‌تی په‌یامی فیركردن له زانکۆ ده‌كات له‌ڕێگه‌ی په‌روه‌رده‌کردن و فێرکردنی خوێندکارانی ته‌ندروستی له زانستی به‌رگری له‌ش بۆ نه‌خۆشی و زانستی به‌کتریاناسی، زانستی ڤایرۆسناسی و ئه‌و کارلێکانه‌ی ده‌بنه هۆی سه‌رهه‌ڵدانی نه‌خۆشی. ئه‌م به‌شه هانی بیرکردنه‌وه‌ی ڕه‌خنه‌گرانه و شاره‌زایی په‌یداكردن له چۆنیه‌تی چاره‌سه‌رکردنی کێشه‌كان ده‌دات و هه‌ل بۆ خوێندکاران ده‌ڕه‌خسێنێت تاوه‌کو له تاقیگه‌کاندا لێهاتوانه خۆیان پێبگه‌یه‌نن و ببن به فێرخوازی هه‌میشه‌یی.\nبه‌شی مایکڕۆبایۆلۆجی پزیشکی باوه‌ڕی ته‌واوی به‌وه هه‌یه که توێژینه‌وه له بواری مایکڕۆبایۆلۆجی ڕۆڵێکی سه‌ره‌کی ده‌بینێت له چاره‌سه‌رکردنی نه‌خۆشی ڤایرۆسی (ئۆگه‌ندا). توێژینه‌وه له‌به‌شه‌که‌ی ئێمه‌دا یه‌کخراوه، له توێژینه‌وه‌ی بنچینه‌ییه‌وه بۆ توێژینه‌وه‌ی مه‌یدانی. ئێمه باوه‌ڕمان به‌و یه‌کخستنه هه‌یه چونکه توێژینه‌وه‌ی بنچینه‌یی زه‌مینه ساز ده‌کات بۆ توێژینه‌وه‌ی کرداری و مه‌یدانی. خوێندکارانی زانکۆ به‌ڕێژه‌یه‌کی به‌رچاو له‌قۆناغه جیاوازه‌كانی زانکۆدا به‌شێوه‌یه‌کی کارا به‌شدارن له پڕۆگرامه‌کانی توێژینه‌وه. له دوای ده‌رچونیاندا، خوێندکاران شوێن پیشه‌ی خۆیان ده‌که‌ون له بواره‌کانی توێژینه‌وه یاخود چاودێری ته‌ندروستی یاخود له جیهانی ئه‌کادیمیدا. به‌شی میدیکاڵ مایکڕۆبایۆلۆجی پڕۆژه‌ی تویژینه‌وه‌ی له‌به‌رده‌ستدا هه‌یه كه زانكۆ پاڵپشتی ده‌كات.


نێوەڕاستی هەفتاکانی هەتاوی(نەوەدەکانی زایینی)بوو کە یەکەمین بەرهەمی شیعریی “فەرید زامدار”م بەردەست کەوت. ئەم بەرهەمە شیعرییە،هیچ ناونیشانێکی لەسەر نەبوو هەر بۆیە بە دەفتەرە شیعری “بێ ناونیشان”ناوی دەرکرد و ساڵی 1990 بڵاو بووەوە. ئەو سەردەمە نازانم هۆکار چبوو ئەوەندە سەوداسەری خوێندنەوەی شیعری نوێ بووم. شتێک لە دەروونەوە بەردەوام هانی دەدام پتر بە نێو ئەو دنیا خەیاڵاوییەدا ڕۆ بچم. ڕەنگبێت وشە و چەمک و دەستەواژە نوێباوەکانی لای فەرید زامدار کە لە ناخێکی پاکژەوە هەڵدەقوڵان،یەک لە هۆکارەکانی ئەم پرسە بووبێت.\nهەر لە نێو ئەو بەرهەمە شیعرییەدا،فەرید زامدار خاوەنی جیهانێکی شیعریی تایبەت بە خۆ بوو. کەمتر لە دووی لاساییکردنەوە بوو و هەردەم بیری لە داهێنان و نوێگەری دەکردەوە. دیارە نغرۆبوونی ئەم شاعیرە لە نێو دنیای ڕەنگدا ئەوەندەی دی لەسەر قووڵبوونەوەی لە نێو شیعردا دەوری بینیوە. ئەرچی شیعری فەرید زامدار،هەر لە هەمان سەرەتای نووسینەوە،مۆرکی خۆی پێوە دەبێت و کاتێک ڕوو لە نووسین دەکات،تیف تیفەی ڕۆح دەدات. بۆیە بۆ خۆی دەنووسێت:”نووسین،شێوەیەکە لە شێوەکانی کڕنۆش بردن بۆ وەحی ڕووح،تا حاڵەتی ڕووحیانەی شیعر پێنەگا و دروست نەبێ،شاعیری ڕەسەنیش دروست نابێ”.\nهەر ئەم خاڵە جەوهەرییە کە فەرید زامدار ئاماژەی پێ دەدات واتە”کڕنۆش بردن بۆ وەحی ڕووح”لە شیعری ئێستادا کەمتر دەور دەبینێت هەر بۆیە مەودایەک کەوتووەتە نێوان شیعر و بەردەنگ و هەتا دێت خوێنەری شیعر کەم دەبێتەوە. هەڵبەت شیعری هەنووکە بەدەست گەلێک ئارێشەوە دەناڵێنێت کە دیارە ئەم پرسە پێویستی بە خەسارناسیی هەیە و لێکۆڵینەوەی تایبەتی گەرەکە. لەم ئاشووفتە بازاڕەی شیعردا پڕ ڕوونە کە خراپ دەکارگرتنی تەکنۆلۆژیایش دەور دەگێڕێت.شیعری ئێستا سەنگە ئەدەبییەکەی دابەزیوە و ئەمەیش لای کەس[توێژەر و ڕەخنەگری ئەدەبییەوە]حاشا و نکۆڵی لێوە ناکرێت.\nفەرید زامدار هەروەها دەڵێ:”ئەو کاتانەی کە دەنووسم،بیر ناکەمەوە بەڵام ئەو کاتانەی کە نانووسم بیر دەکەمەوە”. خوێنەر و تۆرەوانی ئێستا پێویستە بۆ بەهێزکردنی ڕۆحە ئەدەبییەکەی،پشت بە ئەزموونی ڕابردووی شیعری کوردی ببەستێت و تەنێ دووی ئەزموونە تاکەکەسییەکەی خۆی نەکەوێت.\nفەرید زامدار ،بەر لەوەی نووسەر و شاعیرێکی وردبین بێت،خوێنەرێکی وشیار و وریایە و هەرگیز لە خۆ نامۆ نابێت؛بۆیە خۆی دەڵێت:”لە بێئاگاییم بە هەموو زمانە جیا جیاکانی جیهان بیر دەکەمەوە بەڵام دەربڕینم کوردییە”.\nپێنووس لای ئەم نووسەر و شاعیرە کوردە ئەوەندە خودان سەنگە کە دەنووسێت:”قەڵەم نیشتمانە،لە هەر شوێنێکی زەمیندا قەڵەمێک بشکێ،منیش دەشکێم،قەڵەمێک زیندانی بکرێ،منیش لەوێم،قەڵەمێک ڕاو بندرێ،منیش ڕاو دەنرێم،قەڵەمێک ئازار بدرێ،ژانەکەی دەگاتە ڕووحی منیش،قەڵەمێک داگیر بکرێ،منیش داگیر دەکرێم،لە هەر کوێیەک قەڵەمێکی خێرخواز بانگم بکا ،دەچمە ئەوێ،….. هەموو قەڵەمە خێرخوازەکانی دنیا بە نیشتمانی ڕاستەقینەی خۆم دەزانم و هەموو نووسینە هونەریی و دا‌هێنانە ئەدەبییەکانی جیهانیش بە هی خۆم دەبینم..،لە هەر کوێیەک قەڵەمێک ئازاد ببێ،منیش ئازاد دەبم”.\nڕوانگە و بۆچوونەکانی ئەم کەسایەتییە ئەدەبییە لەسەر شێعر و شاعیر بۆ ئێستایش هەر نوێ دەنوێنن؛تەمەنی ئەم پەیڤانەی دەگەڕێتەوە بۆ نزیکەی 30 ساڵ پێش نها کەچی بۆ هەنووکەیش هەر تازەن. بۆ خۆی دەڵێ:”شاعیری بەهرەمەند،زمانناس و جوانناس و بەهرەناس و هونەرناسێکی خۆڕسکە،شاعیر، زمان دەنووسێ نەک زمانەکە شاعیرەکە بنووسێ،مەبەستیشم لەوە شێواندنی زمان نییە،بەڵکوو تێکشکاندنێکی بابەتیانەی زمانەکەیە بۆ دروستکردنی زمانێکی ئەدەبیی سەربەخۆ و….”\nفەرید زامدار هەر دوابەدوای شاعیرانی وەک شێرکۆ بێکەس،عەبدوڵڵا پەشێو،لەتیف هەڵمەت،ڕەفیق سابیر و … دووی ڕەوتی نوێکردنەوەی ئەدەب خاسما شیعری کوردی دەکەوێت و لەم بوارەیشدا گەلێک بەرهەمی ڕەنگاڵەیی بە ڕووبەری شیعری کوردی دەبەخشێت. عوسمان شەیدا،سەعدوڵڵا پەرۆش،کەریم دەشتی،موحسین ئاوارە،ئەنوەر قادرمحەممەد،فەرهاد شاکەلی،ئیسماعیل محەممەد،جەلال مەلەکشا و گەلێک شاعیری دی،لە هاوڕێ و شاعیرە هاوچاخەکانی ئەم شاعیرە نوێخوازە دێنە ئەژمار کە دواتر ئەم ڕەوتی تازەبوونەوەیەی نێو شیعری کوردی لە ڕێی کەسانی وەک دلاوەر قەرەداغی،ئیسماعیل خورماڵی،هیوا قادر،بەختیار عەلی،مەهاباد قەرەداغی،مارف ئاغایی،قاسم موئەییدزادە(هەڵۆ)،یوونس ڕەزایی،کەژاڵ ئەحمەد و هتدەوە بەردەوام دەبێت.\nبۆ وتن دەشێت کە “فەرید بەکرئەییووب” ناسراو بە “فەرید زامدار”ساڵی 1952(1331ی هەتاوی)لە هەولێر لەدایک بووە و سەرەنجامیش ئەم شاعیر،پێشمەرگە،ڕۆژنامەوان و شێوەکارە ناسراوەی کورد،ڕۆژی 21ی جۆلای 2019 (30ی پووشپەڕی 2719)لە تەمەنی 67 ساڵیدا ئاخی کوردستان بۆ هەمیشە دەبێتە دوا مەکۆی و تێیدا ستار دەگرێت.\nڕێ و نووسەری ڕێ، بڵاوکراوەکانی مەڵبەندی گشتیی یەکێتیی نووسەرانی کورد،چاپی یەکەم،چاپخانەی ڕۆژهەڵات،هەولێر،2013\nناوچەیەک لە ژوورە دزراوەکە، بڵاوکراوەکانی مەڵبەندی گشتیی یەکێتیی نووسەرانی کورد،چاپی یەکەم،چاپخانەی ڕۆژهەڵات،هەولێر،2013\nئیمزایەکی بزر بە قەڵەمی شاعیرێک، بڵاوکراوەکانی مەڵبەندی گشتیی یەکێتیی نووسەرانی کورد،چاپی یەکەم،چاپخانەی ڕۆژهەڵات،هەولێر،2013\nدوایین ئێوارەخوان، بڵاوکراوەکانی مەڵبەندی گشتیی یەکێتیی نووسەرانی کورد،چاپی یەکەم،چاپخانەی ڕۆژهەڵات،هەولێر،2013\nئۆکتافیا،پێکە خوداییەکانی لاتەریکی، بڵاوکراوەکانی مەڵبەندی گشتیی یەکێتیی نووسەرانی کورد،چاپی یەکەم،چاپخانەی ڕۆژهەڵات،هەولێر،2013\nگەردوون لە پیلانێکی شیعریدا، بڵاوکراوەکانی مەڵبەندی گشتیی یەکێتیی نووسەرانی کورد،چاپی یەکەم،چاپخانەی ڕۆژهەڵات،هەولێر،2013\nدەریاچەی ئاگر، بڵاوکراوەکانی مەڵبەندی گشتیی یەکێتیی نووسەرانی کورد،چاپی یەکەم،چاپخانەی ڕۆژهەڵات،هەولێر،2013


12:47 - 10/08/2020 1687 جار خوێندراوەتەوە\nبە بڕیارى وەزارەتى ناوخۆى هەرێم، بڕی یه‌ك ملیۆن دینار غه‌رامه‌ی ئه‌و كه‌سانه ده‌كرێت كه ئامێری ئاگاداركردنه‌وه و روناكی به‌رز به‌كارده‌هێنن.\nرادیۆى ترافیک ئێف ئێمى سەر بە بەڕێوەبەرایەتى هاتوچۆى هەولێر بڵاویکردەوە، به‌گوێره‌ی به‌یاننامه‌ی ژماره 32ی ساڵی 2020ی وه‌زاره‌تی ناوخۆی حكومه‌تی هه‌رێم، له‌باره‌ی قه‌ده‌غه‌كردنی ئامێره‌كانی ئاگاداركردنه‌وه به‌ده‌نگی و روناكی و به پشت به‌ستن به یاسای ژماره 6ی ساڵی 2009ی هاتوچۆ، به‌مه‌به‌ستی قه‌ده‌غه‌كردنی ئه‌و ئۆتۆمبێلانه‌ی رێگه‌پێدراو نین، به‌به‌كارهێنانی ئامێره‌كانی ئاگاداركردنه‌وه‌ی روناكی و ده‌نگی به‌گشت جۆره‌كانی كه ده‌بێت هۆی دروستبونی پشێ و بێزاركردنی هاولاتیان له‌به‌ر به‌رژه‌وه‌ندی گشتی بڕیاردرا به:\nمادده‌ی یه‌كه‌م: قه‌ده‌غه‌كردنی ئامێره‌كانی ئاگاداركردنه‌وه‌ی روناكی و ده‌نگی به‌هه‌موو جۆره‌كان جگه له ده‌زگا ئه‌منی و ده‌زگات رێگه‌پێداروه‌كان له‌لایه‌ن وه‌زاره‌تی ناوخۆوه ئۆتۆمبێله‌كانی فریاكه‌وتن و ئه‌مبوڵانس.\nدووه‌م: هه‌ر ئۆتۆمبێل ئه‌و ئامێره به‌كاربهێنێت كه له‌مادده‌ی یه‌كه‌مدا هاتووه، ده‌ستی به‌سه‌ردا ده‌گیرێت بۆماوه‌ی یه‌ك هه‌فته، له‌گه‌راجی تایبه‌ت به ده‌ستبه‌سه‌رداگرتن له‌به‌ڕێوه‌به‌رایه‌تیه‌كانی هاتوچۆ.\nسێیه‌م: ئۆتۆمبێلی ده‌ستبه‌سه‌رداگیراو به‌بڕی یه‌ك ملیۆن دینار وه‌ك سزای سه‌رپێچیكردن لێوه‌رده‌گرێت و پێویسته پاكانه‌ی سه‌رجه‌م سزای سه‌رپێچیه‌كانی سه‌ر ئۆتۆمبێله‌كه‌ی لێوه‌ربگیرێت.\nچواره‌م: له‌كاتی دووباره به‌كارهێنانه‌وه‌ی ئه‌و ئامێرانه، ئه‌وا به‌بڕی دوو ملیۆن دینار سه‌رپێچیكار سزا ده‌درێت.\nخالید شوانى: پارێزگاری سەپێنراوی كەركوك دەستێكی باڵای هەیە لە تەعریبكردنی زەوییە كشتوكاڵییەكان و هێنانەی عەرەبی هاوردە


ئایا جیابوونه‌وه له عێراق چاره‌سه‌ره؟ هێشتاش وه‌ڵامێکی یه‌کلاکه‌ره‌وه‌ی ئه‌م پرسیاره نه‌دراوه‌ته‌وه و نه‌شتوانراوه ڕه‌هه‌نده‌کانی پاش جیابوونه‌وه دیاربکرێن له‌و ڕوانگانه‌وه‌ی چی ڕووده‌دات وه‌ک به‌ره‌نجام.\nئه‌گه‌ر ده‌وڵه‌تی کوردی له هه‌رێمی کوردستان ڕاگه‌یه‌ندرا، کوردی پارچه‌کانی تری کوردستان چییان بۆ ده‌سته‌به‌ر ده‌بێت؟ له ده‌مێکدا له هه‌موو به‌شه‌کانی تری کوردستاندا کورد ڕووبه‌ڕووی سه‌رکوتکردن و ماف زه‌وتکردن بۆته‌وه.\nوڵاتانی دراوسێ به تایبه‌تیش تورکیا و ئێران چاوه‌ڕوانی چ جۆره هه‌ڵوێستێکیان لێده‌کرێت؟\nچاوه‌ڕوانیه‌کان زۆربوون به‌هۆی په‌یوه‌ندی خراپی نێوان تورکیا و عێراقه‌وه، ئانکه‌ره پشتیوانی له جیابوونه‌وه‌ی کورد بکات له حکومه‌تی نێوه‌ندی وڵاته‌که که شیعه‌کان تیایدا باڵا ده‌ستن، به‌ڵام کاربه‌ده‌ستێکی تورکیا له ئۆفیسی سه‌ره‌ک وه‌زیر، به‌و مه‌رجه‌ی ناوی نه‌هێنرێت به ئاژانسی ده‌نگ و باسی ڕۆیته‌رزی گوتووه "سه‌روه‌ری عێراق بۆ تورکیا ئێجگار گرنگه"\nهاوکات کۆماری ئیسلامی ئێران له په‌یامه‌که‌ی ڕۆژی 25 ی مانگی شه‌شدا، وه‌زاره‌تی ده‌ره‌وه‌ی ئێران به ئاشکرایی و ڕاشکاوانه به هه‌رێمی کوردستانی عێراق ده‌ڵێت "کۆماری ئیسلامی هه‌رگیز به ده‌وڵه‌تێکی سه‌ربه‌خۆی کوردی هاوپه‌یمانی تورکیا قایل نابێت" و هه‌ر له‌و په‌یامه‌شدا جارێکی تر پشتیوانی بێ چه‌ندوچوونی تاران بۆ نوری ئه‌لمالیکی ڕاگه‌یه‌ندراوه‌ته‌وه.\nوه‌ڵامی ئه‌م پرسیارانه و ژماره‌یه‌ک پرسیاری تریش له ده‌قی به‌رنامه‌ی "له‌گه‌ڵ ڕووداوه‌کاندا" یه.


گۆرانی – نەوا موکرجی\nجوانی و ئەزموونی ژیان دەقی گۆرانیی (جوانی)م لە 16/1/2012دا تەواوکردووە، هەر لە سەرەتاشەوە دەمزانی کە ئەم دەقە بۆ گۆرانییە. وردەوردە موزیکەکەش دانرا و پاکنووسێکم لێ تەواوکرد، لە کۆتایی هەمان ساڵدا بۆ باندێکی...\nچاوەڕێتم چاوەڕێتم هەروەکو چۆن؛ نووسین چاوەڕێى پێنووسە، شەپۆل چاوەڕێى هەوایە، پیریی چاوەڕێى تەمەنە، بەستن چاوەڕێى سەرمایە، چاوەڕێتم هەروەکو چۆن؛ خەون چاوەڕێى نوستنە، سەهۆڵ چاوەڕێى بەستنە، چۆن ڕۆشتن چاوەڕێی پێیە، چۆن بیستن چاوەڕێى گوێیە؛...\nبنوو هەبوو، نەبوو؛ هیچ کەس هاودەنگی کەس نەبوو، پیاوێک هەبوو؛ زۆر زۆر لە ژیانی بێزار بوو، هیچی نەبوو پێی دڵخۆش بێ، تەنها مناڵەکەی نەبێ، هەموو شەوێ بە گۆرانی ئەمەی دەوت: ” بنوو، بنوو،...\nوەرە بۆلام وەرە بۆلام، بەبێ بەڵێن، بەبێ پلان، بێ تووڕەبوون، بەبێ گریان تۆش وەکو من؛ هەزار دیژ زنجیر کراوی، سەدان جار زویر کراوی. لە ناخا نوقمی گریانی، بە ڕوخساریش پاڵەوانی. تۆش...


هێزەکانی سوریای دیموکرات دوایین قۆناغی ئۆپەراسیۆنی زریانی جەزیرەیان راگەیاند بۆ ئازادکردنی دێرەزوور لەدەستی داعش. [خاوەنی وێنە: هێزەکانی سوریای دیموکرات]\nهێزەکانی سوریای دیموکرات سێشەممە (11 ئەیلول) رایانگەیاند كه دەستیانکردووە بە دوایین قۆناغی ئۆپەراسیۆنی زریانی جەزیرە بۆ دەرکردنی رێکخراوی "دەوڵەتی ئیسلامی لە عێراق و شام" (داعش) لە دێرەزوور و حەسەکە.\nئەم هەڵمەتە نوێیە ئامانجی بنەبڕکردنی داعشە لە خۆرهەڵاتی رووباری فورات كه بە هەماهەنگی له‌گه‌ڵ لایەكانی تری دژ به داعش و هاوپەیمانی نێودەوڵەتی ئەنجامدەدرێت.\nئەو هاوپەیمانێتیە سێشەممە لە بەیاننامەیەکدا رایگەیاند ئۆپەراسیۆنەکە "پاشماوەکانی داعش لە باکوری خۆرهەڵاتی سوریا بەدرێژایی دۆڵی فوراتی ناوەند تا سنووری عێراق و سوریا پاکدەکاتەوە".\nئاژانسی فرانس پرێس رایگەیاند داعش هێشتا بەشێکی دێرەزوور و هەندێك خاکی باشوری سوریای لەژێردەستدایە، هەرچەندە بەرپرسان دەڵێن گروپەکە زیاد لەسه‌دا 98ی ئەو خاکەی لەدەستداوە کە پێشتر لەژێردەستیدابوو.\nئەندامانی هێزەکانی سوریای دیموکرات پشوویەك دەدەن لەکاتی هەڵمەتیاندا بۆ دەرکردنی داعش لەناوچە گوندنشینیەکانی دێرەزوور. [خاوەنی وێنە: هێزەکانی سوریای دیموکرات]\nئۆپەراسیۆنەکە دووشەممە دەستیپێکردبە شاڵاوێک بۆ سەر گوندەکانی هەجین (لە دەوروبەری ئەلبوکەمال) و سوسە و شەعفە، لەگەڵ کەسرە لە دەوروبەری دێرەزوور، ئەفسەرێكی هێزەکانی سوریای دیموکرات فەرهاد خۆجە بە دیارونای وت.\nوتی ئەمانە سەرەکیترینی ئەو ناوچانەن کە ئەندامانی داعش تێیاندا جێگیرن و ئاماژەی بەوەشکرد کە ئۆپەراسیۆنەکە گوندی باغوزی سەر سنووریش دەکاتە ئامانج، کە خاڵێکی سنووریی دانسقەیە لەگەڵ عێراق و هێشتا لەژێردەستی گروپەکەدایە.\nپێش هێرشە زەمینییەکە، هێرشی ئاسمانی و تۆپباران ئەنجامدراوە لەلایەن هێزەکانی هاوپەیمانی نێودەوڵەتییەوە بۆ پاککردنەوەی رێگە بۆ پێشڕەویی چەکدارانی هێزەکانی سوریای دیموکرات و یەکەکانی ئۆپەراسیۆنە تایبەتەکانی هاوپەیمانیان.\nئەمەش ئەنجومەنی سەربازیی دێرەزووری تێدایە، كه هێزێکە پێکهاتووە لە خەڵکی پارێزگاکانی دێرەزوور و حەسەکە.\nفەرماندەیەکی هێزەکانی سوریای دیموکرات دووشەممە بە ئاژانسی فرانس پرێسی راگەیاند کە شاڵاوە نوێکە لانیکەم 15 چەکداری داعشی تێدا کوژراوه.\nهاوپەیمانی نێودەوڵەتی رایگەیاند كه سوریا جێناهێڵێت دەستبەجێ دوایئەوەی داعش ئەو ناوچانەی لەژێردەستدا نەما.\nلیوا پاتریك رۆبەرسۆن، فەرماندە لە هێزی ئەرکی هاوبەشی ئۆپەراسیۆنە تایبەتەکان، وتی: "لەداهاتوودا بەردەوامدەبین لە هەماهەنگی لەگەڵ هێزەکانی سوریای دیموکرات و هاوبەشەکانی دیکە بۆ برەودان بە ئاسایشی ناوچەكه و سەقامگیری بەجۆرێك كه ببێتە هۆی شکستی هەمیشەیی داعش."\nخۆجە وتی "پاراستنی ژیانی مەدەنیەکان و بەرگرتن بە قوربانیانی مەدەنی ئه‌وله‌ویه‌تی باڵای ئۆپەراسیۆنەکەیە" و ئاماژەیکرد بەوەی بۆ ئەو مەبەستە زۆر راڕەوی سەلامەتی کراوەتەوە تا مەدەنیەکان بتوانن لێیانەوە هەڵبێن بۆ ناوچە ئازادکراوەکان.\nراڕەوه سەرەکییه‌كه رێچکەیەکە کە دەچێتە شارۆچکەی بەحرەی هاوسێوە.\nخۆجە وتی هەماهەنگی لەگەڵ ئەو مەدەنیانە بەردەوامە کە لە ناوچەکانی ژێردەستی داعشدا ماونەتەوە تا به‌سه‌لامه‌تی ده‌ربكرێن بە گروپی جیاجیا "تا دڵنیابین لەوەی نیشانگر تەقەیان لێناکات لەکاتی جێهێشتنی ناوچەکانیاندا".\nوتیشی کەمپێك کراوەتەوە بۆ له‌خۆگرتنی خەڵکی ئاوارە لە ناوچەی ئۆپەراسیۆنەکانەوە.\nهه‌روه‌ها وتی ئەم کەمپە پڕکراوە لە خۆراك و شمەك تا هێزەکانی سوریای دیموکرات بتوانن وەڵامیان هەبێت بۆ دۆخی کتوپڕی تەندروستی و لە ماوەی ئۆپەراسیۆنەکەدا داڵدەی مەدەنیەکان بدەن.


چاپی دووەم لە دەزگای مانگ.\nسەرەتا، کە (من و تۆ لەگەڵ با دا)م نووسی، بە بەشی دووەمی ئەو دەقە (دەتدەمە دەست با) دەستم پێکرد و هیچ پلانێکم نەبوو، بۆ دوو بەشەکەی تری. دواتر گفتوگۆی نێوان من و هەندێک لە برادەرەکانم سەبارەت بەو ئەزموونە بچووکە، بیرۆکەی نووسینی دوو بەشەکەی تری لا دروست کردم. کە تەواویشم کرد، هەستم دەکرد، هێشتا تەواو نەبووە و لەم بیرکردنەوەیەدا، بە تایبەتی لە ژیانی ئەو دوو کارەکتەرە (ژن و پیاو)ەکە، ئافرەتەکەم بە تەنها لە ژوورەکەدا و لەبەر پەنجەرەکەدا بینی. بەم شێوەیە بەشی کۆتایی ئەو دەقە (بە تەنیا لەگەڵ با-دا)، کە تەنها لاپەرەیەکی بچووکە، لە دایک بوو.\nئەم دەقانە، لە ڕووی زمان و تەکنیک و دراماتۆرگی و ڕۆنانی درامییەوە، بە شانۆی کوردی نامۆن و دەتوانم بڵێم بۆ ئەزموونی نووسینی دەقی شانۆنامەی کوردی تازەن. دەقەکان بە زمانێکی شیعری و شانۆیی نووسراون و هەر چەندە بە ڕواڵەت واقیعین، بەڵام بە دیووەکەی تریدا ئەبسێردن و لە دونیای واقیع و ژیانی ڕۆژانە دوورکەوتوونەتەوە. ئەم دەقانە شیعری شانۆیە، نەک شیعر بێت لە شانۆدا، شیعرێکی بینراوە، نەک شیعرێک گوێی لێ بگریت. کارەکتەرەکان بە پلەی یەکەم وەک مرۆڤ لە دەرەوەی هەموو جۆرە جوگرافیا و کات و نەتەوە و شووناسێکی دیاریکراوەوە، مامەڵەیان لەگەڵدا کراوە، دەکرێت هەموو مرۆڤێک لە هەر شوێنێکی ئەم دونیایەدا بێت، خۆی لەم دەقانەدا بدۆزێتەوە. ئەوە گرینگ نییە ئەم دوو کارەکتەر چی دەڵێن، بەڵکو چۆن دەیڵێن.\n2019-12-24 /by dana


◄ ئەنجام: Found 1.159, page 1 of 116 Items per page: 🗐 1 🗐 5 🗐 10 🗐 25 🗐 50 🗐 100\n📅 00-03-1997 رێکەوت و رووداو\n👁 ئەڤ بابەتە 13,591 جار هاتیە دیتن\n- بەرزبوونەوەی جەنگی دیپلۆماسی لە نێوان د.ت و د.ا [ زێدە... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:21:17\n📅 00-04-1988 رێکەوت و رووداو\n👁 ئەڤ بابەتە 4,640 جار هاتیە دیتن\n- د.ق لە چەندین لاوە هێرشی کردە سەر ناوچەی گەرمیان [ زێدە... 👁] ✖ ✖ ✖ 0 0 ✔ 82% ✍ هـ.ب. 30-8-2010 11:20:45\n👁 ئەڤ بابەتە 13,516 جار هاتیە دیتن\n👁 ئەڤ بابەتە 7,818 جار هاتیە دیتن\n📅 00-08-2002 رێکەوت و رووداو\n👁 ئەڤ بابەتە 9,936 جار هاتیە دیتن\n- سەرەتای ئەم مانگە: د.ق لە شاری کەرکوک خاوەن دوکا [ زێدە... 👁] ✖ ✖ ✖ 0 0 ✔ 99% ✍ هـ.ب. 30-8-2010 11:21:26\n📅 01-01-2014 رێکەوت و رووداو\n📅 دەمێ تومارکرنێ Jan 1 2014 10:40AM\n👁 ئەڤ بابەتە 22,581 جار هاتیە دیتن\n- شارەوانی وان ساڵی نوێی بە دانانی تابلۆی کوردی دە [ زێدە... 👁] ✖ ✖ 1 17 ✔ 83% ✍ هـ.ب. 1-1-2014 10:40:03\n📅 01-03-1998 رێکەوت و رووداو\n📅 دەمێ تومارکرنێ Jun 8 2018 12:55PM\n👁 ئەڤ بابەتە 2,692 جار هاتیە دیتن\n... [ زێدە... 👁] ✖ ✖ ✖ 0 1 ✖ 58% ✍ س.ئـ. 8-6-2018 12:55:49\n👁 ئەڤ بابەتە 9,448 جار هاتیە دیتن\n👁 ئەڤ بابەتە 57,092 جار هاتیە دیتن\n📅 01-05-2015 رێکەوت و رووداو\n📅 دەمێ تومارکرنێ May 1 2015 12:16PM\n👁 ئەڤ بابەتە 9,133 جار هاتیە دیتن\n- هێزەکانی پێشمەرگەی کوردستان هێرشێکی رێکخراوی تیر [ زێدە... 👁] ✖ ✖ ✖ 0 5 ✔ 80% ✍ هـ.ب. 1-5-2015 12:16:00


دیداری تایبەتی نێوان مەسرور بارزانی، سەرۆکی حکوومەتی هەرێمی کوردستان و پاپا فرانسیس، پاپای فاتیکان، لە میدیا ناوخۆیی و جیهانییەکان دەنگدانەوەی هەبووە. ئەم دیدارە و تەوەری گفتوگۆکان، لێکدانەوەی فرە ڕەهەند هەڵدەگرێت. بایەخی سیاسیی خۆی هەیە و، شرۆڤەکارانی سیاسیش باس لەوە دەکەن، ئەو پێشوازییە و ئەو گرنگییەی پاپای فاتیکان بە سەرکردەکانی کوردستان دەدات، پاداشتی ئەو پێکەوە ژیانەی کوردستانە، کە بە هەوڵ و له‌خۆبووردنێکی زۆر بەدەستهاتووە؛\nهەرێمی کوردستان، نموونەیەکی دەگمەنی ناوچەکە\nد.پەروێز ڕەحیم، پسپۆڕی سیاسی، لەبارەی دیداری نێوان سەرۆکی حکوومەتی هەرێم و پاپای فاتیکان، بۆ "هەولێر" دەڵێ:" هەرێمی کوردستان، نموونەیەکی دەگمەنی ڕۆژهەڵاتی ناوەڕاستە، لەڕووی پێکەوەژیانی ئایینی و کەمە نەتەوەییەکان و بە دەگمەنیش توندوتیژی و ئایینی و نەتەوەیی تێدا ڕوونادات.\nد.پەروێز، باس لەوە دەکات؛ لە هەرێمی کوردستان، چ لە ئاستی حکوومەت و چ لە ئاستی خەڵکەکەی، هیچ هەوڵێک بۆ سەپاندنی ئایینی و نەتەوەیی و ئیتیکی، نادرێت. بووەتە پەناگەیەکی ئارام بۆ کریستیانییەکان، بۆ کەمە نەتەوەییەکان و، بە دەگمەنیش توندوتیژی مەزهەبی و ئایینی نابینین، لە کاتێکدا زۆربەی هەرە زۆری ململانێ و هەڕەشەی گروپە توندڕەو و تیرۆرستییەکان لەم ناوچەیەیە.\nدەڵێت:" دوای هەڵکشانی ئاڵۆزییەکان لە سوریا و عێراق، تاکە پەناگەی ئارام، هەرێمی کوردستان بوو کریستیانەکان پەنایان بۆ برد. ئەم دیدارەش جۆرێک لە سوپاسگوزارییە بەرامبەر هەرێمی کوردستان، لە هەمان کاتیشدا، بەهێزی پێگەی هەرێمی کوردستانە.\nئاسایشی پاراستنی پێکهاتەکان\nد.پەروێز ڕەحیم، گرنگیدانی پاپای فاتیکان، بە سەرکردەکانی کوردستان، بۆ ئەوە دەگەڕێنێتەوە، کە کوردستان سەرکەوتوبووە لە ئاسیشی پاراستنی پێکهاتەکان و پەیوەندییە دبلۆماسییەکانی کە هێزی نەرمە. پێی وایە؛ هەرێمی کورداتان دەتوانێت ئەم خاڵە بەکاربهێنێت بۆ ئەوەی زەمانی ئاسایشی خۆی بکات و، هاوکات لە ناوەندەکانی بڕیاری جیهانیش لە پێش چاو بگیرێت، بە بڕوای ئەو، ڕاستە جیهانی ڕۆژئاوا سکۆلارە. بەڵام، ڕای گشتی ڕۆژئاوا مەسیحییە و وا دەناسرێت.\nپاپای فاتیکان دەسەڵاتێکی جیهانیی هەیە\nد.سەباح سوبحی، پێی وایە، پاپای فاتیکان، بەهۆی ئەوەی نوێنەر و ڕابەری گەورەترین ئایینی جیهانە، کە ئایینی مەسیحییە، پێگە و دەسەڵاتێکی جیهانی هەیە و گرنگی پێشوازییەکەش لەمەوە سەرچاوە دەگرێت. سەبارەت بە سوودی ئەم پێشوازییەی پاپای فاتیکان لە سەرۆکی حکوومەتی هەرێمی کوردستان، د. سەباح دەڵێت: پێگەیەکی بەهێزی دبلۆماسی دەبەخشێتە هەرێمی کوردستان و، کوردستان دەخاتە نێو بازنەی وڵاتە دیموکراتییەکانی جیهان. د. سەباح باس لەوەش دەکات، پاپای فاتیکان لە دەسەڵاتی سیاسییەوە دوور نییە و، ڕۆڵێکی بەهێز لە بڕیارە سیاسییە نێودەوڵەتییەکان دەبینێت، کە ئەمەش وا دەکات گرنگی دیدارەکە لە ڕووی دبلۆماسییەوە بەهێزتر بێت و سوودی زیاتر بە پێگەی هەرێم بگەیەنێت.\nهێزی پێشمەرگە سەلماندووییەتی پارێزەری پێکەوەژیانە\nسەروەر حەمە ئەمین، شرۆڤەکاری سیاسی، پێشوازیی تایبەتی پاپای فاتیکان لە سەرۆکی حکوومەتی هەرێمی کوردستان، هۆکارگەلی زۆری هەیە، یەکێکیان؛ داڵدەدانی هەزاران ئاوارەی کریستیانەکانی پاریزگاکانی عێراقە، کە بەهۆی فشاری گروپە توندڕەوەکانی عێراقەوە هانایان بۆ کوردستان هێناوە و کوردستان باوەشی ئارامی خۆی بۆ کردوونەوە، هۆکارێکی دیکەش؛ ڕۆڵی هێزی پێشمەرگەیە، کە سەلماندووییەتی ئەرکی پاراستنی سەر و ماڵی کەمە نەتەوە و ئایینییەکانە لە ناوچەکە.\nتایبەتمەندی دیداری پاپای فاتیکان\nسەروەر حەمە ئه‌حمه‌د، پێی وایە دیداری پاپای فاتیکان، تایبەتمەندی خۆی هەیە.ئەو لەڕووی سیاسییەوە تایبەتمەندییەکان باس دەکات و، دەڵێت:" ئەم دیدارە، دەرخەری چەند ئاماژەیەکە، یەکێک لەو ئاماژانە؛ بەرەوپێشچوونی پەیوەندییەکانی هەرێمی کوردستانە، لەسەر ئاستی وڵاتانی جیهان. ئاماژەشە بۆ ئەوەی وڵاتانی ئەوروپا و ڕۆژئاوا، مەبەستیانە پەیوەندییەکی توندوتۆڵی ئابووری و سیاسی و کلتووری و ڕۆشنبیری، لەگەڵ هەرێمی کوردستان گرێ بدەن و، پەیوەندییەکان بگوازنەوە بۆ قۆناغێکی پێشکەوتووتر.\nکیانی بەهێزی سیاسی کوردستان\nئومێد عەبدلقادر، شرۆڤەکاری سیاسی، باس لە کەسایەتی و ڕۆڵی پاپای فاتیکان دەکات، لەسەر ئاستی سیاسەتی جیهانی و دەڵێت:" پاپای فاتیکان، تەنیا پێشوازی لە سەرۆکی وڵاتە بەهێزەکان دەکات. ئەو شرۆڤەکارە، باس لەوەش دەکات؛ دیدارەکانی سەرۆکی حکوومەتی هەرێمی کوردستان، لە کۆڕبەندی ئاسایشی موینشن، هاوشێوەی سەرۆکی وڵاتانی زلهێزی جیهان بوو. دەشڵێت:" پێشوازی کردن و دیداری پاپای فاتیکان، بایەخێکی نێودەوڵەتی و ئیقلیمی بە هەرێمی کوردستان دەبەخشێت و دەرخەری ئەوەیە کەسایەتی سەرۆکوەزیرانی هەرێمی کوردستان، کەسایەتییەکی بەهێز و جیهانییە و ئەم دیدارەش زیاتر بەهێزتری دەکات.


مێژوی ئەمڕۆ 10/5 - بنکەی روناکبیریی گەلاوێژ :: Gelawej\nمێژوی ئەمڕۆ 10/5\nمێژوی ئەمڕۆ May 10, 2020\n- لە رۆژى 10/5/1824 جان لیۆن گیڕۆم (Jean-Léon Gérôme)، نیگارکێشی فەڕەنسى لە شاری (ڤیسۆل) لە دایکبووە، لە رۆژى 10/1/1904 لە تەمەنى (79) ساڵى لە شارى پاریس کۆچى دوایى کردووە.\n- لە رۆژى 10/5/1855 فریتز فۆن ئەونرۆ (Fritz von Unruh)، رۆماننوس و شانۆنوس و نیگارکێشى ئەڵمانى لە شارى کۆبلنز لە دایکبووە، لە رۆژى 28/11/1970 لە تەمەنى (85) ساڵى لە شارى دیتس کۆچى دوایى کردووە.\n- لە رۆژى 10/5/1894 دیمیترى توامکین، ئاوازدانەرى ئۆکرانى/ ئەمەریکى لە شارى کریمنشوک لە ئۆکرانیا لە دایکبووە، لە رۆژى 11/11/1979 لە تەمەنى (85) ساڵى لە شارى لەندەن کۆچى دوایى کردووە.\n- لە رۆژى 10/5/1899 فه‌رید ئه‌ستیر (Fred Astaire)، ئه‌کته‌ر و گۆرانیبێژ و موزیکیانى ئه‌مریکى لە دایکبووە، لە رۆژى 22/6/1987 لە تەمەنى (88) ساڵى بە نەخۆشى لە شارى لوس ئەنجلوس کۆچى دوایى کردووە، لە ساڵى 1917 تاکو ساڵى 1981 بەشدارى کارى هونەرى کردووە.\n- لە رۆژى 10/5/1915 سه‌لاح ئه‌بو سه‌یف، ده‌رهێنه‌رى میسرى لە شارى بەنى سویف لە دایکبووە، لە رۆژى 22/6/1996 لە تەمەنى (81) ساڵى کۆچى دوایى کردووە.\n- لە رۆژى 10/5/1931 ئیچیرو ناگاى، ئه‌کته‌رى یابانى لە ئکیداى شارى ئۆساکا لە دایکبووە، لە رۆژى 27/1/2014 لە تەمەنى (82) ساڵى بە نەخۆشى دڵ لە ناکا کۆ لە شارى هیرۆشیما کۆچى دوایى کردووە.\n- لە رۆژى 10/5/1937 مستەفا سادق رافعى، شاعیرى میسرى لە تەمەنى (57) ساڵى لە شارى تنتا کۆچى دوایى کردووە، ، لە رۆژى 1/1/1880 لە گوندى بهتیم لە شارى قلیوبیە لە دایکبووە.\n- لە رۆژى 10/5/1939 سوره‌ییا ئیبراهیم، ژنه ئه‌کته‌رى میسرى لە دایکبووە، لە رۆژى 18/1/2015 لە تەمەنى (76) ساڵى بە نەخۆشى لە شارى قاهیرە کۆچى دوایى کردووە، لە ساڵى 1979 تاکو ساڵى 2015 بەشدارى کارى هونەرى کردووە.\n- لە رۆژى 10/5/1941 غه‌ریب مه‌حمود، ئه‌کته‌ری میسری لە شارى شەرقیە لە میسر لە دایکبووە، لە رۆژى 10/12/2006 لە تەمەنى (65) ساڵى لە شارى قاهیرە کۆچى دوایى کردووە.\n- لە رۆژى 10/5/1941 ئیبراهیم ئەتیمش، شاعیرى عێراقى لە تەمەنى (68) ساڵى لە شارى نەجەف کۆچى دوایى کردووە، ، لە ساڵى 1873 لە شارۆچکەى شترەى شارى زیقار لە دایکبووە.\n- لە رۆژى 10/5/1948 محەمەد هرفى، ئەدیبى سعودى لە دایکبووە، لە رۆژى 24/1/2015 لە تەمەنى (66) ساڵى کۆچى دوایى کردووە.\n- لە رۆژى 10/5/1959 ئه‌حمه‌د سه‌لامه، ئه‌کته‌رى میسرى لە شارى قاهیرە لە دایکبووە، لە ساڵى 1974 بەشدارى کارى هونەرى کردووە.\n- لە رۆژى 10/5/1960 بونو (پول دیڤید هوسۆن - Paul David Hewson)، گۆرانیبێژ و ئەکتەر و موزیکانى ئیرله‌ندى لە شارى دبلنى پایتەختى ئیرلەندا لە دایکبووە.\n- لە رۆژى 10/5/1971 لسلى ستفنسۆن (Leslie Stefanson)، ژنه ئه‌کته‌رى ئه‌مریکى لە شارى فارگۆ لە دایکبووە.\n- لە رۆژى 10/5/1977 جوان کراوفورد (Joan Crawford)، ژنه ئه‌کته‌ری ئه‌مریکی لە تەمەنى (77) ساڵى بە نەخۆشى شێرپەنجە و جەڵتەى دڵ لە شارى نیویۆرک کۆچى دوایى کردووە، له رۆژى 23/3/1905 لە شارى سان ئەنتۆنیۆ لە دایکبووە، لە ساڵى 1925 تاکو ساڵى 1972 بەشدارى کارى هونەرى کردووە.\n- لە رۆژى 10/5/1993 هالە فوئاد، ئەکتەرى دیارى بوارى سینەماى میسرى لە تەمەنى (35) ساڵى بە نەۆخشى شێرپەنجە لە شارى قاهیرە کۆچى دوایى کردووە، لە رۆژى 26/3/1958 لە شارى قاهیرە لە دایکبووە، لە ساڵى 1960 تاکو ساڵى 1991 بەشدارى لەکارى هونەریدا کردووە، لە ساڵى 1979 بڕوانامەى بەکالۆریۆسى لە کۆلێژى بارزگانى بەدەستهێناوە، خێزانى ئەکتەرى بەناوبانگى میسر ئەحمەد زەکى بووە.\n- لە رۆژى 10/5/1980 هودا ئیبراهیم، ژنه ئه‌کته‌رى ئه‌رده‌نى کە کارە هونەرییەکانى لە کوێت ئەنجامدەدات لە کوێت لە دایکبووە، لە ساڵى 2000 تاکو ساڵى 2011 بەشدارى کارى هونەرى کردووە.\n- لە رۆژى 10/5/1980 نامیسا (کاپور نامیسا)، ژنه ئه‌کته‌رى هیندى لە شارى سورات لە دایکبووە.\n- لە رۆژى 10/5/1980 زاهوا (زهیرە دارعبێد)، ژنه گۆرانیبێژ و ئاوازدانەرى جەزائیرى کە کارە هونەرییەکانى لە کەنەدا ئەنجامدەدات لە شارى باب زوار لە جەزائیر لە دایکبووە، لە ساڵى 2000 بەشدارى کارى هونەرى کردووە.\n- لە رۆژى 10/5/1981 وەفا مەکى، ژنه ئه‌کته‌رى بەحرێنى لە دایکبووە.\n- لە رۆژى 10/5/1989 لیندساى شو (Lindsey Marie Shaw)، ژنه ئه‌کته‌رى ئەمەریکى لە شارى لینکۆن لە دایکبووە، لە ساڵى 1998 بەشدارى کارى هونەرى کردووە.\n- لە رۆژى 10/5/1992 شارمین کلاریس، ژنه گۆرانیبێژى فلیپینى لە شارى کابویاو لە دایکبووە، لە ساڵى 2007 بەشدارى کارى هونەرى کردووە.\n- لە رۆژى 10/5/1997 زیاد مولوى، ئەکتەرى سورى لە تەمەنى (52) ساڵى کۆچى دوایى کردووە، لە رۆژى 19/10/1944 لە شارى دیمەشق لە دایکبووە.\n- لە رۆژى 10/5/1998 ئیلیاس جریس، شاعیرى ئوردەنى لە تەمەنى (51) ساڵى لە شارى زەرقا کۆچى دوایى کردووە، ، لە رۆژى 15/5/1946 لە دایکبووە.\n- لە رۆژى 10/5/2004 ری چارلز (Ray Charles Robinson)، گۆرانیبێژی ئەمریکی لە تەمەنى (73) ساڵى بەنەخۆشى شێرپەنجە کۆچى دوایى کردووە، لە رۆژى 23/9/1930 لە دایکبووە.


نوێنەری تایبەتی سەرۆک کۆماری ئێران گەیشتە کابول - Aryen News\nحەسەن کازمی قومی، نوێنەری تایبەتی ئێبراهیم رەئیسی، سەرۆک کۆماری ئێران، بۆ دیدار لە گەڵ بەرپرسانی تاڵیبان گەیشتە کابولی پایتەختی ئەفغانستان.\nئەمرۆ دووشەممە ٢٤ی سەرماوەز، باڵیۆزخانەی ئێران لە ئەفغانستان لە بەستەری تۆیتەر،ڕایگەیاندووە، حەسەن کازمی، نوێنەری تایبەتی ئیبراهیم ڕەئیسی، بۆ دیدار لە گەڵ بەرپرسانی باڵای تاڵیبان گەیشتە کابوڵ پایتخەتی ئەفغانستان.\nبە پێ ڕاگەیاندراوەکەی باڵیۆزخانەی ئێران، نوێنەرەکەی رەئیسی لە گەڵ بەرپرسانی تاڵیبان سەبارەت بە، پێکهێانی حکومەتی تاڵیبان لە ئەفغانستان پەیۆەندییە ئابووری و بازرگانییەکان گفتوگۆ دەکات.\nبەڵام حەسەن کازمی، لە کاتی گەیشتنی بە کابوڵ بە گەڵ کەناڵی “تلوع”ی ئەفغانستان، وت؛ لە گەڵ بەرپرسانی تاڵیبان سەبارەت بە دەوڵەتی داهاتوو لە ئەفغانستان،هاوکاریی ئەمنی لە نێوان تاران و تاڵیبان و بازرگانی ڕاوێژ دەکات.\nحەسەن کازمی قومی، یەکێکە لە فەرماندەکانی پێشووی سوپای تیروریستی پاسدارانی ئێران. پێشتر بەرپرسی باڵیۆزخانەی ئێران لە هەراتی ئەفغانستان و هەروەها یەکمین باڵیۆزی ئێران لە عێراق دوای ڕووخانی حکومتی بەعس لەو وڵاتە بوو.\nناوبراو لە دوای هاتنە سەرکاری ئیبراهیم ڕەئیسی وەک سەرۆک کۆمار لە ئێران، کرا بە نۆێنەری تایبەتی سەرۆکۆمار.\nئەمە لە کاتێکدایە، ئێران دەلێت، هێشتا حکومەتی تاڵیبان بە فەرمی ناناسێت بەڵام بەر لەوەی تاڵیبان ئەفغانستان داگیربکاتەوە، بەشێک لە بەرپرسانی تاڵیبان لە تاران دەمانەوە.\nئەنجومەنی دیجیتاڵ میدیای کوردستان بۆ پەکەکە کەمپینێکی ڕاگەیاند


کاربەدەسـتێکی یونیسێف باس لە ڕەوشی ئێجگار خراپی ناو یەمەن دەکات\nی مانگی حه‌وت ٠٣, ٢٠١٨\nبەڕێوەبەری جێبەجێکاری ڕێکخراوی یونیسێفی سەر بە نەتەوە یەکگرتووەکان دەڵێت ڕەوشی خەڵکی یەمەن ئێجگار خراپە و بە تایبەتی هی منداڵان، بۆیە داوا لە لایەنەکانی شەڕی یەمەن دەکات پشـتیوانی لە هەوڵە دیپـلۆماسیـیەکان بکەن بۆ ڕێگەگرتن لە زیادبوونی قەیرانەکانی ناو وڵاتەکە.\nخانم هێنریتا فۆر لە پاش سەردانێکی چوار ڕۆژی بۆ یەمەن لە بەیانـنامەیەکدا کە ئەمڕۆ سێشەممە بڵاوکرایەوە، دەڵێت دەبێت بوارێک بۆ بەدیهێنانی ئاشتی لە یەمەندا بدرێت.\nپاشان باس لە ڕەوشی ناو وڵاتەکە دەکات و دەڵێت تازە لە عەدەن و سەنعا گەڕاوەتەوە و بە چاوی خۆی بینیویەتی چی بەسەر ئەو وڵاتە هاتووە لە پاش 3 ساڵی شەڕ و دەیان ساڵی دواکەوتوویی. دەڵێت منداڵان لە خوێندن بێبەش دەکرێن و برسی دەکرێن و ناچاردەکرێن چەک هەڵبگرن و شەڕبکەن و هاوسەرگری بکەن و تەنانەت بەو نەخۆشیانە گیان لەدەست دەدەن کە دەکرێت تووشی نەبن.\nهەروەها دەڵێت خزمەتگوزاریـیەکان زۆر خراپـبوون و نەخۆشخانەکان زیانیان پـێکەوتووە و خوێندنگەکان بوون بە پەناگە یان لە لایەن گروپە چەکدارەکانەوە دەسـتیان بەسەرداگیراوە.\nدەشڵێت لە ئێستادا نزیکەی 11 ملیۆن منداڵی یەمەنی، کە زیاترە لە ژمارەی دانیشتوانی سویسرا، پـێویستیان بە ئاو و خۆراک و چارەسەری تەندروستی و فێرکردن هەیە.\nئاماژەی بۆ ئەوەش کرد لەوەتای ساڵی 2015 وە زیاتر لە نیوەی دامودەزگا تەندروستیـیەکانی یەمەن لە کارکەوتوون و زیاتر لە 1500 خوێندنگە زیانیان پـێکەوتووە. دەشڵێت تەنیا بەپێی ئامارە فەرمیـیەکانی تۆمارکراون، بەلایەنی کەم 2200 منداڵ کوژراون و 3400 منداڵی دیکە برینداربوون.


فوئاد حسێن: مەترسیی داعش لەسەر عێراق بەردەوامە - هيوای کۆرد\nHome » هەواڵ » عێراق » فوئاد حسێن: مەترسیی داعش لەسەر عێراق بەردەوامە\nوەزیری دەرەوەی عێراق ڕایگەیاندووە، هێشتنەوەی چەك لە دەستی تەنها دەوڵەتدا وا دەكات وەبەرهێنە بیانییەكان زیاتر ڕوو لە عێراق بكەن.\nفوئاد حسێن، وەزیری دەرەوەی عێراق لە چاوپێكەوتنێكدا لەگەڵ كەناڵی ئەلعەرەبیە ڕایگەیاندووە، “مەترسیی داعش لەسەر وڵات بەردەوامە، لە ئێستادا ئەندامەكانی ئەو ڕێكخراوە لە هەوڵی خۆ كۆكردنەوە و بەهێزكردنەوەی خۆیاندان”.\nوەزیری دەرەوەی عێراق ئاماژەی بەوشكردووە، “گەورەترین مەترسیش هەیە، ئەگەر هێزەكانی سوریای دیموكرات كۆنترۆڵی ئەو 70 هەزار داعشەی لە دەست دەرچێت كە زیندانی كردوون كارەسات ڕودەدات”.\nلە بەشێكی دیكەی قسەكانیدا فوئاد حسێن ئاشكرایكردووە، “عێراق بەدەست ئەو داعشانەوە دەناڵێنێت كە بەڕەگەز ئەوروپین و دەستگیركراون، كە بە یاسا و ڕێساكانی عێراق دادگایی دەكرێن، لەكاتێكدا فشاری وڵاتانی ئەوروپاشمان لەسەرە بۆ سوككردنی سزاكانیان”.\n“بەشێك لە دەستوەردانە دەرەكییەكانی لە كاروباری عێراقدا دەگەڕێتەوە بۆ ئەوەی دۆخی ئەمنیی وڵاتەكە باش نییە گە رچەك لە دەستی دەوڵەتدا بێت ئەوا سەرمایەدارە بیانییەكان زیارت ڕوو لە عێراق دەكەن، لەئێستاشدا 3 هەزار و 500 سەربازی ئەمریكی لەگەڵ هێزی هاوپەیماناندا لە عێراق بوونیان هەیە”، فوئاد حسێن وای وت.\nلە زنجیرە سەردانێكیدا بۆ وڵاتانی ئەوروپا، وەزیری دەرەوەی عێراق لەگەڵ بەشێكی بەرپرسانی ئەوروپادا كۆبوەوە، پرسی هەماهەنگی عێراق لە بواری ئابوری و سەربازییدا تاووتوێكراوە، وەك لە ڕاگەیەندراوی سەردانەكەدا هاتووە.\nداعش عێراق هێزەكانی سوریای دیموكرات\t2020-09-20\nTagged with: داعش عێراق هێزەكانی سوریای دیموكرات


6 بۆ واز لەمەسرور بارزانی ناهێنن؟\n7 جوتیارەکەی نەمسا و کاک نەوشیروان\n8 پارتی‌و هێزەکانی ترو ئەزمونەکەی پارێزبەندی!\n9 لەم دۆخەدا کوردستان و حوکمرانی طەوار‌ئ!\n10 جیهان و کورد: ئێستاو لە سەردەمی دوای کۆرۆنا\n11 حکومەت‌و بەرەی نارازی‌و کۆرۆنا\n12 ئەو یەکێتیانە بۆ وا دەکەن؟\n13 گریانی نیشتمان لە سەردەمی کۆرۆنا\n14 بەڵێ کارنامەی گۆڕان رەسەن بو .... بەڵام.... !\n15 دەبێت شتێک بکرێت!\n16 بەڵێ کارنامەی گۆڕان رەسەن بو...\n17 دیلیمای کورد دوای نەمانی قاسمی سلێمانی\n18 بەڵێ کارنامەی گۆران رەسەن بو\n19 بەڵێ گۆڕان کارنامەیەکی ڕەسەن بو\n20 سیاسەت‌و نفاق لەباشور\n21 سیاسەت‌و بەها مرۆییەکان\n22 نوخبەی چەواشەکەر\n24 هەڵەو کەموکوریيەکانی کاک نەوشیروان‌و گۆڕانەکەی ئێستا\n25 رۆژئاڤاو جەنجاڵێکی بێ وێنە\n26 ماهیەتی سیاسەتی کوردی\n27 کابینەی نوێ لەبەردەم تاقیکردنەوەیەکی ئاڵۆزدا!\n28 ئۆپزسیۆنکردن ئەهلی خۆی دەوێت\n29 چۆن مامەڵەی دەسەڵاتی نوێی هەرێم بکرێت؟\n30 ماڵئاوایی لەچەمکی نارەزایەتی ناو گۆڕان‌و بەرەو....\n31 گۆڕان‌و شۆرشی نیللی\n32 سروشتی بزوتنەوەی گۆڕان‌و گۆڕان لەپرسی حوکمرانیدا\n33 هزری گۆڕان له‌نێوان بەرەی دەسەڵات‌و بەرەی نارەزا!\n34 کاک نەوشیروان‌و سیستەمی پەرلەمانی کوردستان لەدوا قۆناغی ژیانیدا\n35 مۆتەکانی ناو گۆڕان\n36 پرسی بەبنەماڵکردنی گۆڕان!\n37 گۆڕان لەسایەی هزرێکی ناسیۆنالیزمی چەقبەستودا\n38 گرتە ڤیدیۆکەی کاک نەوشیروان‌و چەند راستیيەک\n39 نەوشیروان مستەفاو پرسی حوکمرانی\n40 ئایا دەسەڵاتدارانی گۆڕان لەخەمی میللەتدان؟\n41 عەرابەکانی گۆڕان


لە ١٧ی شوباتدا لەپاڵ زەقبونەوەی قەیرانی سیستمی حوکمڕانی‌و ناکارایی سیستمی داد لەکوردستان‌و بەنیشتیمانی نەبونی هێزە چەکدارەکاندا، قەیرانی ئاوێزان نەبونی دانیشتوانی دەڤەری زەردو سەوز دەرکەوتنیان وەک دوو جڤاکی لێکترازاو زەقتربۆوە . دابڕانەکە بەئاشکرا لە دەرنەچوونی شەپۆلی ناڕەزایەتیەکان لەسنوری سلێمانی‌و پەیوەستنەبونی هەولێرو بادینان بەجوڵانەوە ناڕەزایەتیەکەوە دەرکەوت .\nهۆکاری ئەم ئاوێزان نەبونە نەتەنها جیاوازی ئایدیۆلۆژی نێوان یەکێتی و پارتی‌و جیاوازی کەلتوری‌و فەرهەنگی دوو دەڤەرەکەیە (وەک زۆر کەس گرەوی لەسەردەکەن). نەوت یەکێک لەو هۆکارەکانەیە کە کاریگەریەکی ریشەیی‌و بەرچاوی هەیە لەسەر لێکترازانەکە. بۆ تێگەیشتن لەکاریگەری نەوت پێویستە دوو شت ساغ بکرێتەوە: یەکەم ئایا بڕی داهاتی نەوت لەدەڤەرەکانی ژێر قەڵەمڕەوی پارتی زیاتر بوە لەدەڤەرەکانی ژێر دەسەڵاتی یەکێتی؟ دوەم ئایا ئەو ناهاوسەنگیە چۆن بۆتەهۆی لێکترازانەکە؟ بارودۆخی هەرێمی کوردستان لەڕوی کاریگەری نەوت و ناهاوسەنگی نێوان یەکێتی و پارتی بەدوو قۆناغدا تێپەڕیوە: پێش و دوای ٢٠٠٣. ئەم هەڵقەیە تایبەتە بەقۆناغی یەکەم .\nپێش هەڵگیرسانی شەڕی ناوخۆو دابەشبونی هەرێم بۆ دوو ئیدارە، نە نەوت سەرچاوەی داهاتی هەرێم بوو، نە جیاوازیەکی بەرچاو لەنێوان داهاتی یەکێتی‌و پارتیدا هەبوو. بەگشتی سەرچاوەکانی داهات بریتیبون لە: (١) داهاتی گومرگەکان، (٢) باج و خەراجە ناوخۆییەکان. بەشێکی بەرچاوی ئەم دوو داهاتە دەچوە خەزێنەی حکومەتی هەرێم، (٣) کۆمەکی رێکخراوە ناحکومیەکان: لەنێوان ١٩٩١ تا ١٩٩٧ بە ١ ملیار دۆلار کۆمەک دەخەمڵێنرێت. لەم ماوەیەدا، داهاتی هەرێم‌و حزبەکان سنورداربوو.بۆ نمونە، بودجەی ساڵی ١٩٩٤ی حکومەتی هەرێم لە ٢٥ ملیۆن دۆلار کەمتر بوو. واتە، نەوت هەم لەسەر هەرێمی کوردستان و هەم لەسەر تواناو قەڵەمڕەوی دوو حزبەکە کاریگەری گرنگی نەبوو .\nقۆناغی یەکەمی جێکەوتنی ئابوری نەوتی هەرێم لەگەڵ دەستپێکردنی بەرنامەی نەوت بەرامبەر خۆراک (نبخ)و دابڕانی دەڤەری زەردو سەوزیش لەیەکتری لەگەڵ هەڵگیرسانی شەڕی ناوخۆ دەستپێدەکات. (نبخ) ئابوری هەرێمی بەشێوەیەکی بەرچاو بوژاندەوە. سەرەتا هەرسێ مانگ جارێک ١٣٠-١٥٠ ملیۆن دۆلار کۆمەک دەهاتە هەرێم‌و لە ساڵی ١٩٨٨یش بەدواوە ٣٤٠-٣٩٠ ملیۆن دۆلار دەهات. تا ٢٠٠٣ پشکی هەرێم لە (نبخ) نزیک بە ٩ ملیۆن دۆلار بوو. لەم قۆناغەدا (نبخ) سەرەکیترین سەرچاوەی داهاتی هەرێم‌و نەوتیش سەرەکیترین سەرچاوەی داهاتی (نبخ) بوو. بەخستنەبری، دەکرێت قۆناغەکە بە قۆناغی وەرچەرخانی ئابوری کوردستان بۆ ئابوری نەوتی لەقەڵەم بدرێت .\nلەدوای ٣١ی ئاب‌و دابەشبونی ئیداری هەرێم ناهاوسەنگی نێوان یەکێتی و پارتی دەستپێدەکات‌و هەل بۆ پارتی دەڕەخسێت سەرجەم سنوری هەرێمی کوردستان لەگەڵ تورکیا و سوریا و بەشێک لەسنوری ئێراندا کۆنترۆڵ بکات. کۆنترۆڵکردنی یەکلایەنەی دەروازەی برایم خەلیل‌و چاوپۆشی هاوپەیمانان لەهاوردەکردنی نەوتی عێراق لەلایەن تورکیا و پەیوەندی‌و نزیکی پارتی لەگەڵ هەردوو رژێمی عێراق‌و تورکیا هەلێکی زێڕینی بۆ پارتی رەخساند تا لەڕوی داراییەوە لەیەکێتی باڵادەستتر بێت. لە ١٩٩٦ تا ٢٠٠٣ رۆژانە زیاتر لە ٢٥،٠٠٠ بەرمیل نەوت لە رێگای تانکەرەکانەوە لە رێگای عێراقەوە دەگەیشتە تورکیا. هاوکات پارتی سەرجەم داهاتی گومرگی برایم خەلیلی کۆنترۆڵکردبوو، کە سەرەکیترین دەروازەبوو بۆ گەیاندنی عێراق‌و هەرێمی کوردستان بەتورکیا و ئەوروپاو زۆرینەی کۆمەکە مرۆییەکانی رێکخراوە خێرخوازەکان و (نبخ) لەوێوە دەهاتە هەرێم‌و عێراقەوە .\nبەکورتی، پارتی لەسێ رێگاوە لەداهاتی نەوت بەهرەمەندبوو: یەک، لە ئیدارەکردنی بەرنامەی (نبخ)دا، لەسێ پارێزگای کوردستان پارتی ئیدارەی دوو پارێزگای بەدەستەوە بوو؛ دوو، پارتی سەرەکیترین دەروازەی گەیشتنی کۆمەکە مرۆییەکان‌و (نەخ)ی بەدەستەوە بوو؛ سێ، رۆژانە عێراق ٢٥،٠٠٠ بەرمیل نەوتی لەڕێگای پارتیەوە دەناردە تورکیا. ئەمەش، سەرچاوەیەکی داهاتی خەیاڵی بۆ پارتی مسۆگەر کردبوو ناهاوسەنگیەکی گەورەی لە نێوان توانا داراییەکانی یەکێتی و پارتیدا دروستکرد. ئەم ناهاوسەنگیە چۆن بوە هۆی هێزمەندبونی پارتی تائاستی تاکڕەوی‌و شمولییەت لەسەر حسابی هێزمەندی تاک لەو دەڤەرەداو سەرەنجام لێکترازانی هەردوو دەڤەری زەردو سەوز لەگۆشەکانی داهاتودا شرۆڤە دەکەم .\nعەتا قەرەداخی : عەرەب چۆن سەیری کورد دەکات؟


"تا ئازار بە ئێران نەگەیەنرێت کۆڵ لە دوژمنکاریى نادات"\nبەرپرسێکى باڵاى پێشووى ئەمریکا داوا دەکات لە وەڵامى هێرشکردنە سەر باڵیۆزخانەى وڵاتەکەى لە بەغدا، ئەمریکا بۆردومانى ناوجەرگەى تاران بکات و دەڵێت، “ئێران ئەزمونی هەیە تا ئازارى پێنەگات کۆڵ نادات لە دوژمنکاریى”.\nنیوت گینگریش، سەرۆکى پێشووترى ئەنجومەنى نوێنەرانى ئەمریکا ڕایگەیاند، “لەسەر ئەمریکا پێویستە وەڵامى ئێران بداتەوە و هێرشبکاتە سەرى، دیکتاتۆرەکانى ئێران گوێ بەوە نادەن بەوەى ئەمریکا چى بەسەر بەکرێگیراوەکانیان لە عێراقدا دێنێت، بۆیە ڕاستەوخۆ لێدان لە دوژمنەکە گرنگترە”.\nوتیشى “بەردەوام دیکتاتۆرەکانى ئێرانیان تاقى کردووەتەوە بەڵام دەستیان لەو کارانە هەڵنەگرتووە تا ئازاریان پێنەگەشتبێت و مەترسیى لەسەریان دروستنەکرابێت”.\nبەرپرسەکەى پێشووى ئەمریکا بەپێویستى دەزانێت موڵک و ماڵى سوپاى پاسداران بلۆک بکرێن بۆ ئەوەى ئێران دەست لە دوژمنکاریى هەڵگبرێت.\nهێرشەکەى سەر باڵیۆزخانەى ئەمریکا لە بەغدا لەلایەن خۆپیشاندەران و لایەنگرانى حەشدى شەعبییەوە، بە پێشهاتێکی مەترسیدارى ململانێی بەوەکالەتى نێوان واشنتن و ئێران دادەنرێت، کە هەردوکیان هەژموونێکى گەورەیان هەیە لە عێراق، لەکاتێکدا گەورەترین خۆپیشاندان دژى حکومەتى عێراق سەریهەڵداوە.\nئەمریکا ئێرانى تۆمەتبارکرد بە ئەنجامدانى هێرشەکە، بەڵام ئێران ڕەتیکردەوە ئەو ڕووداوە پەیوەندى بەو ڵاتەکەیەوە هەبووبێت.\nبه‌رهه‌م ساڵح و مه‌سعود بارزانی تاوتوێی پێكهێنانی حكومه‌تی نوێی عێراقیان كرد\n"هەزاران هەلی کار دەڕەخسێنێت"\n17:15 پێنج شه‌ممه 23 كانونی دووه‌م 2020


ئایا بەڕاستی خواری لووت به یەکجار نەشتەرگەری چارەسەر ناکرێت؟\nئایا بەڕاستی خواری لووت به یەکجار نەشتەرگەری چارەسەر ناکرێت؟\nئایا بۆ چاککردنەوەی خواری لووت یەکجار نەشتەرگەریی جوانکاریی لووت بەسە؟ یا بۆ گەیشتن به لووتی دڵخواز دەبێ نەشتەرگەریی دووباره بکرێت؟\nوا بڵاوبۆتەوه که بۆ چارەسەرکردنی لادانی لووت، یەک نەشتەرگەری بەس نییه. هەروەها دەوترێت که تەنانەت ئەگەر لووت ساف بێت دیسان خوار دەبێتەوه و پێویستی به نەشتەرگەری تر هەیه. ئەمە ڕاست نییه که لووتی خوار به نەشتەرگەری ساف نەبێتەوه بەڵکو لووتی خوار دەبێ به نەشتەرگەری ساف بکرێت. بەڵام هەنێک هۆکار هەن که نەشتەرگەریی دووباره پێویست دەکەن. هۆکاری سەرەکی ناهاوتایی دوو لای لووت هاوکات لەگەڵ خواری دەموچاودایه. بۆ نموونه ئەو کەسانەی که له منداڵیدا دەموچاو و لووتیان زرمەی لێکەوتووه و بووەتە هۆی ئەوەی که دەموچاویان خوار گەورەبێت.\nڕێکوپێککردنی لووت لەگەڵ دەموچاوی خوار ڕەنگه ئەم بیرۆکه دروستبکات که لووت هێشتا ساف نەبووه بەڵام لووت ساف کراوه بەڵام دەموچاو هێشتا خوار و ناڕێکه. ئەگەر دەموچاو ڕێکوپێک بێت واته خوار نەبێت بەڵام لووت خوار بێت لەم کاتەدا ئەگەر پزیشکی نەشتەرگەریی تەواو ئەو هۆکارانەی که دەبنه هۆی خواری لووت چاکنەکاتەوە ڕەنگه پاش ماوەیەک دیسان خواربێتەوه. بۆیه گەڕانەوەی خواری لووت هەمیشه ڕاست نییه. ئەگەر نەشتەرگەری بەباشی و بەوردی ئەنجام بدرێت دەکرێت له یەک قۆناغی نەشتەرگەری لووت ساف بکرێت. هەڵبەت دەبێ بزانین که لووت ئەندامێکی بێگیان نییه واته نەشتەرگەریی جوانکاریی لووت لەگەڵ دارتاشین و هەڵکەندنی کانزا جیاوازی هەیه. کاتێک چێو دەتاشرێت هیچ کاردانەوەیەک له خۆی نیشاننادات، بەڵام کاتێک لەسەر لووت ئەنجامبدرێت پاش کۆتاییهاتنی نەشتەرگەری کاردانەوە لەناو خانەکانی لووت ئەنجامدەدرێت و ڕەنگه ئەو گۆڕانکارییانەی که ڕوودەدات بەتەواوی لەژێر کۆنتڕۆڵی پزیشکی نەشتەرگەریدا نەبێت. بۆیه نەشتەرگەریی جوانکاریی لووت بەرئەنجامی گرەنتیکراوی نییه.


بەهاری توركیا و پایزی حیزبی داد و گەشەپێدان\nسەرچاوە: گویا نیوز\nنوسینی: فەیرووز قرشی\nهەڵبژاردنە شارەوانییەكانی 31 ی مانگی ئازاری ڕابردوو لە توركیا كۆتاییهێنا بە دەسەڵاتی بێ ڕكابەری 25 ساڵەی پارتی داد و گەشەپێدان (ئەكەپە) لە زۆربەی شارەكاندا. بۆ تێگەیشتن لە بایەخی ئەو ڕووداوە هەر هێندە بەسە كە بزانین پشكی ئەو شارانەی كە لەو هەڵبژاردنەدا لە چنگی ئەكەپە هاتنە دەرەوە بریتییە لە %62 ی داهاتی نەتەوەیی توركیا. پێویستە بزانین كە ئەكەپە بە پێچەوانەی ڕووكەشەكەیەوە زیاتر حیزبێكی پراگماتیە و بە شێوەیەكی سەرەكی كار دەكات لەسەر مەسەلە ئابورییەكان نەك مەسەلە نەتەوەیی و ئیسلامیەكان .\nچەند ساڵێك پێش دەركەوتنی نیشانەكانی نەمانی دەسەڵاتی ئەكەپە هەندێك لە كۆمەڵە كۆمپانیا زەبەلاحەكان كە لەژێر سیستمی ئەو سودەدا سامانێكی ئەفسانەییان كۆكردبۆوە سەرمایەكانی خۆیان لە بانقەكانی توركیادا كێشایەوە . بەم جۆە شارەكان بوجەی چەند ملیار دۆلاری ئەو كۆمەڵە دامەزراوە ئابورییانەیان لە كیس چوو لەلایەكی تریشەوە قەیرانی قورسی دارایی وای كرد كە كاریگەری دەسەڵاتی ئەكەپە لەسەر ژیانی ئابوری تەركیا بە خێرایی لاواز ببێت . شاری ئستیمبوڵ لە 16 ملیۆن دانیشتوان و ئەنقەرە بە 5 ملیۆن دانیشتوانەوە بایەخی ستراتیجیان هەیە . خودی ئەردۆغان چەندین جار دووپاتی كردبۆوە هەر كەسێك ئیستەمبوڵ لە دەستبدات توركیای لە دەست دەردەچێت .\nدەسەڵات و ئۆپۆزسیۆنی توركیا هەردووكیان بە هۆكاری جیاواز جەختیان لەسەر بایەخی فرەلایەنی ئەم هەڵبژاردنە كردەوە . بەلای دەسەڵاتەوە مەسەلەكە مەسەلەی مانەوە بوو ، بەلای ئۆپۆزسیۆنیشەوە ئەم هەڵبژاردنە ڕاپرسیەك بوو دەربارەی ئەكەپە و ئەردۆغان .\nئەم هەڵبژاردنە هەموو ڕێكارەكانی ئەكەپەی تێكشكان كە بریتی بوو لە توندوتیژی جەستەیی و زمانی ، پێشێلكردنی یاسا و بنەماكان ، بەكارهێنانی هەموو تواناكانی دامەزراوەكانی دەوڵەت بۆ ئامانجەكانی هەڵبژاردن ، هەڕەشە و ڕاوەدوونان ، یاسا شكێنی ئاشكرا ، جەمسەرگیركردنی زیاتری كۆمەڵگا .\nلەم هەڵبژاردنەدا پێچەوانەی هەڵبژاردنە شارەوانیەكانی پێشووتر ، ئەكەپە و مەهەپە وەك هاوپەیمان چوونە هەڵبژاردنەكەوە . ئەم مەسەلەیە ناكۆكی ناوخۆی ئەكەپەی زیادكرد . چاودێران دەڵێن دەنگدەرە تەقلیدیەكەی ئەكەپە بۆ دەبڕینی ناڕەزایەتی لەو هاوپەیمانیە دەنگی بە كاندیدێكی مەهەپە داوە . ناچاربوونی ئەردۆغان بەوەی كە هاوپەیمانی لەگەڵ مەهەپەدا ببەستێت چونكە زۆرینەی پێویستی نیە لە پەرلەمانی توركیادا هەات دێت دەست و پێی ئەردۆغان توندتر دەبەستێتەوە و ناكۆكی ناوخۆی حیزبەكەشی فراوانتر دەكات . كەم نین ژمارەی ئەو سەركردەو دامەزرێنەر و كادرە پێشكەوتوانەی ئەكەپە كە ڕۆژانە لە حیزبەكە جیادەبنەوە . پێش هەڵبژاردن گومان دەكرا ئەم كۆمەڵە ناڕەزایە بە زوویی حیزبێكی تازە دادەمەزرێنن كە لە كەسانی وەك داوود ئۆغڵو و عەبدوڵا گولی تێدا بێت .هەندێك سەرچاوە دەڵێن كێشەی توركیا دەسەڵات نیە بەڵكو ئۆپۆزسیۆنە . ئەو حیزبانە هەڵوێستی ڕوون و ئاشمرایان نیە لە بەرامبەر مەسەلە ترسناكەكانی وەك زاڵبوونی كەسایەتی ئەردۆغان ، پۆپۆلیزم ، نەتەوە پەرستی ،ئیسلامی سیاسی ، زۆربوونی دەسەڵاتی سوپا گەندەڵی و هتد .\nبەڵام هەڵوێستی ئەم دواییەی جەهەپە كە هاوپەیمانی بەست لەگەڵ حیزبی ( نیك ) دا بە هەنگاوێكی ئەرێنی هەژمار دەكرێت هەرچەندە هەڵوێستی حیزبی نیك جیاوازییەكی زۆری نیە لەگەڵ مەهەپەدا . بەشداریكردنی فراوانی لایەنگرانی هەدەپە لەو هەڵبژاردنەدا و دەنگدان بە كاندیدی جەهەپە نیشانەی پێگەیشتنی سیاسی و بەهێزبوونی دیسپلینە لەناو ئەو حیزبەدا .\nگرنگترین هۆكار لەم سەركەوتنە ڕێژەییەی ئۆپۆزسیۆندا نابووت بوونی سیاسەتەكانی حوكمڕانی و ئەو قەیرانە قوڵە ئابوریەیە كە ئەكەپە پێوەیان دەناڵێنێت ، لە پلەی دووهەمیشدا دەگوترێت كاندیدەكانی ئەكەپە بە تایبەت لە ئیستەمبوڵ و ئەنقەرەدا شایستە و شارەزا نەبوون .\nڕكابەرەكانی ئەردۆغان ، ( ئەكرەم ئیمام ئۆغڵو ) نەكەوتە داوەكەوە و زمان و كەلتورو شێوازی ئەردۆغانی بەكارنەهێنایەوە چونكە دەیزانی ئەردۆغان بەڕاستی مامۆستای ململانێی مەیدانییە بەڵكو وەك تیم كاری كردو و نەكەوتە هات و هاوار و تەنیا جەختی نەكردەوە لەسەر كێشە داراییەكان و كەم و كورتیەكانی دەوڵەت .\nبەرنامەی كاری ئەكرەم ئیمام ئۆغڵو دەیسەلمێنێن كە ڕابەرێكی شایستە هاتۆتە ئاراوە ، ڕابەرێك كە مژدەی بەهێزبوونی دیموكراسی و عەلمانی لە توركیادا ڕادەگەیەنێت .


ترەمپ دەڵێ شەرابی ئەمریکا لە شەرابی فەرەنسی باشترە\nبە پێی یاسایەکی نوێی فەڕەنسا باجی ساڵانە لەسەر زۆربەی کۆمپانیا ئەمەریکییەکان زیاد دەکرێت و ئەمەش ترەمپ توڕە دەکات.\nتەلەفیزیۆنی (یۆرۆنیوز) بڵاوی کردوەتەوە؛ بە پێی پڕۆژە بڕیارێک دەبێت ئەو کۆمپانیانەی داهاتیان لە جیهان دەگاتە (750) ملیۆن یۆرۆ و لە فەڕەنسا دەگاتە (250)ملیۆن یۆرۆ، باجی ساڵانەیان بە رێژەی (3%) زیاد دەکات، ئەمەش دۆناڵد ترەمپى سەرۆکی ئەمەریکا توڕە دەکات، چونکە بڕیارەکە زۆربەی کۆمپانیاکانی وڵاتەکەی دەگرێتەوە.\nبڕیارەکان هەر یەکە لە کۆمپانیای (ئەمازۆن، گوگڵ، فەیسبولک، ئەپڵ)ی ئەمەریکی دەگرێتەوە سەرەڕای ئەوەی ژمارەیەک کۆمپانیای ناوخۆیی فەڕەنساش هەر بە پێی ئەو بڕیارە باجی ساڵانەیان لەسەر زیاد دەبێت.\nلە بەرامبەر زیادکرنی باجی ساڵانەی کۆمپانیاکانی وڵاتەکەی دۆناڵد ترەمپ رایگەیاندوە؛ تەنها ولاتێک کە بۆی هەبێت باجی سەر کۆمپانیاکانمان زیاد بکات تەنها ئەمەریکایە و وەڵامێکی گونجاوی کارە گەمژانەکانی ماکرۆنی سەرۆکی فەڕەنسا دەدەینەوە، "هەمیشە وتومە شەرابی ئەمەریکا لە شەرابی فەڕەنسا باشترە".\nبە پێی یاساکانی ئەوروپا (9%) داهاتی فەڕەنسا لە رێگەی باجی سەر کۆمپانیا ئەلیکتۆنی و دیجیتاڵییەکانە کە ساڵانە (23%)ی داهاتەکەیان وەک باج لێوەردەگیرێت.\nکۆی سه‌ردان: 18695914


هێزه‌كانی ئاسایشی بۆرما به ئاگر و ئاسن بڵاوه به خۆپـیشـانده‌ران ده‌كه‌ن\nی مانگی نۆ ٢٨, ٢٠٠٧\nهێزه‌كانی ئاسایشی بۆرما جارێـكی دیكه له ڕانگوونی پایته‌خت به ته‌قه‌كردن بڵاوه‌یان به سه‌دان خۆپـیشـانده‌ری دژ به حكومه‌ت كرد.\nگه‌واهیده‌ران ده‌ڵـێن ڕۆژی هه‌ینی هه‌ندێـك له خۆپـیشـانده‌ران له نزیك په‌رسـتگای سول خڕبووبوونه‌وه، ئه‌و شوێنه‌ی كه چه‌قێـكی سه‌رهه‌ڵـدانی خۆپـیشـاندانه‌كان داده‌نرێت. یه‌ك له خۆپـیشـانده‌ره‌كان به ته‌له‌فون به ده‌نگی ئه‌مریكای گوتووه كه‌وا پـۆلیس و سه‌ربازه‌كان به گولله و تـێـڵا كه‌وتوونه‌ته گیانی جه‌ماوه‌ره‌كه، وه هه‌تا ئێسـتا هیچ ڕاپـۆرتێـك سه‌باره‌ت به زیانه‌كان یه‌كلا نه‌بووه‌ته‌وه.\nڕۆژی پـێـنجشه‌ممه‌ش، حكومه‌تی له‌شـكری بۆرما گوتی هێزه ئاسایشیـیه‌كانی 9 كه‌سـیان كوشـتووه و 11 ی دیكه‌شـیان برینداركردووه له‌و ده‌مه‌ی ده‌سه‌ڵاتداران هه‌وڵی بڵاوه‌پـێـكردنی ده‌یان هه‌زار خۆپـیشـانده‌ری دیموكراسـیـخوازیان دابوو.\nهه‌روه‌ها ڕۆژنامه‌وانێـكی ژاپـۆنیش له نێو كوژراوه‌كاندایه، وه هه‌واڵـێـكی پـشـتڕاست نه‌كراویش ئاماژه به‌وه ده‌كات كه‌وا كه‌سـێـكی ئاینی بودایش كوژراوه.\nشـایانی باسه له‌م ڕۆژانه‌ی دوایی هێزه‌كانی ئاسایشی بۆرما په‌لاماری خه‌ڵوه‌تگاكانی بودیـیه‌كان ده‌ده‌ن و ئه‌و كه‌سه ئاینیـیه بودیـیانه ده‌سـتگیر ده‌كه‌ن كه به هانده‌ری ئه‌م خۆپـیشـاندانه‌ی ئه‌م دوایـیانه تاوانباركراون.\nله هه‌وڵێـكی دیكه‌ی حكومه‌ته له‌شـكریـیه‌كه‌ی بۆرما بۆ كپكردنی ده‌نگی خه‌ڵـكی كاربه‌ده‌سـتانی ئه‌و وڵاته هێـڵه‌كانی په‌یوه‌ندی ئنته‌رنێـتیان بڕیوه.


كەبودوەند داوای یارمەتی بۆ كۆبانی دەكات – زاگرۆس پۆست\nماڵەوە / کوردستان / كەبودوەند داوای یارمەتی بۆ كۆبانی دەكات\nكەبودوەند داوای یارمەتی بۆ كۆبانی دەكات\nهه‌ینی 3 تشرینی یه‌كه‌م 2014\tکوردستان, هەواڵ 49 جار خوێنراوه‌ته‌وه\nبەرپرسی زیندانی كراو رێكخراوی بەرگریی لەمافی مرۆڤی كوردستان لە پەیامێكدا بەرانبەر بە رووداوەكانی ئەم دواییانەی سوریە و بەتایبەت شاری كۆبانی لە رۆژئاوای كوردستان نیشان داوە.\nلە پەیامەكەی “محەممەد سەدیق كەبوودوەند” لە ناو زیندانی ئێڤینی شاری تارانەوە نووسراوە داوا لە ئازادیخوازانی جیهان كراوە كە بە هانای خەڵكی گەمارۆدراوی شاری “كوبانی”یەوە بڕۆن.\nبەرپرسی رێكخراوی مافی مرۆڤی كوردستان سەبارەت بە گەمارۆدانی شاری كۆبانی و چۆڵكردنی ٤٠٠ ئاوایی لەلایەن گرووپی “داعش”ـەوە هوشداری داوە و رزگار كردنی كۆبانی بە “رزگاركردنی مرۆڤایەتی” وەسف كردووە.\nدەبێ بوترێ پەیامی محەممەد سەدیق كەبوودوەند هاوكات بوو لەگەڵ بیاننامەی ١٠٠ كەسایی كورد و ئێرانی كە لەپێوەند لەگەڵ شاری كۆبانیدا بڵاویان كردبوویەوە.\nلەبەشێكی دیكەی پەیامەكەدا هاتووە، ماوەیەكە گرووپی ئیسلامیی “داعش” چەندین هێرشی لەباكووری عێراق و سووریە دەست پێكردووە و مەبەستیشی لەو كارە پاكتاوكردنی هاووڵاتیانی كوردە.\nمحەممەد سەدیق وتوویەتی: لە ئەنجامی ئەو شەڕەدا بە سەدان هەزار ژن، منداڵ و گەنج و پیر ئاوارە بوون و ئەگەر پێش بە هێرشەكانی داعش نەگیردرێ، ئەگەری كارەساتی مرۆیی لە ئارادایە.\nكەبوودوەند باسی لەوەش كردووە، پێویستە رێكخراوە سیاسی و مرۆڤ دۆستەكان و هەروەها وڵاتانی دەسەڵاتدار بە زووترین كات گەمارۆی شاری كۆبانی بشكێنن.\nئەمەش لەحاڵێكدایە كە زۆربەی لێكۆڵەرانی سیاسی باس لەوە دەكەن كە كردەوەكانی داعش سنووری كارەساتی مرۆیی تێپەڕاندووە و هەروەها چەندین وڵاتی زلهێزی جیهانیش ئێستاكە لە بەرەكانی شەڕ لەگەڵداعشدا بەشدارن و بە شێوەی ئاسمانی بنكە و بارەگاكانی ئەو گرووپە بۆردمان دەكەن.


میدیا وەك ژنکوژێکی پیشەگەر\nكاترین هەكیم كتێبی "سەرمایەی ئیرۆتیكی" وەك رێبەڕێك بۆ بەگەڕخستنی جەستەی ژنان دەنوسێت، كە تێیدا رێنوێنی ژنان دەكات باشتر و زەقتر سود لە "سەرمایەی ئیرۆتیكی" خۆیان وەربگرن و بەكاریبهێنن بۆ بەدەستهێنانی دەرفەتی باشتری كار و بەرزبونەوەی پلەی كۆمەڵایەتی و ... هتد.\nئەو مەبەستی لە "سەرمایەی ئیرۆتیكی" خستنەڕو و نمایشكردنی جەستەیە بە وروژێنەرترین شێوە بۆ سەرنجڕاكێشانی ئەوانی تر... ئەم كارە دەرهاویشتەی لۆژیكی سەرمایەداریی جیهانی هاوچەرخە كە لەسەر یەك بنەما كار دەكات؛ قازانجكردن بەبێ لەبەرچاوگرتنی هیچ شتێك.\nهیچ كوشتنێك بە ئەندازەی كوشتنی شتێك لە رێگەی خودی ئەو شتەوە كاریگەر نییە، لەبەرئەوەی هەرگیز پێی نازانێت كە خەریكە خۆی دەكوژێت. روانگەی كاترین هەكیم بۆ ژن كە تەبایە لەگەڵ سەرمایەداری، كوشتنی هەموو ئەگەر و ئیمكانە داهێنەرەكانی ژنە لە رێگەی خودی جەستەی ژنەوە و هاوكات ملكەچكردنی تەواوەتی ژنە لەبەرانبەر پیاو و سیستەمدا. لەلای خۆمان لە هەرێمی كوردستان ئەم كوشتنی ژنە بە جۆرێكی تر لە پانتایی میدیا و فەزای مەجازیدا رەنگی داوەتەوە.\nیەكێك لە "دەستكەوت"ـە دیارەكانی پرۆسەی پەڕینەوەی میدیا لە فۆرمی تەقلیدییەوە بۆ فۆرمە مۆدێرنەكەی، بریتییە لەبەدەستهێنانی پانتایی و فەزایەكی فراوانتر. ئێستا سۆشیال میدیا و میدیای نوێ لە فەزایەكی بێئەندازە فراواندا ئیش دەكەن، ئەوان دەستیان بە هەموو كونجەكانی دنیا دەگات، دەستیش بۆ هەموو كونجەكان دەبەن.\nئەگەر هاوڕابین لەسەر كاریگەریی نەرێنی میدیا لەسەر كۆمەڵگە، ئەوە بەپێی هاوكێشەیەكی سادەی ماتماتیكی، دەتوانین بڵێین تاكو روبەری ئیشكردنی میدیا فراوانتر بێت، كاریگەرییە نەرێنییەكانیشی زیاتر دەبن. یەكێك لە كاریگەرییە نەرێنییەكانی میدیای ئەمڕۆش بریتییە لە بەرهەمهێنانەوەی توندوتیژی دژی ژنان. كەواتە لەگەڵ زیادبوونی روبەری ئیشكردنی میدیادا، توندوتیژیش بەشێوەیەكی فراوانتر بەرهەم دەهێنرێتەوە. ئەم دووانە لەپەیوەندییەكی راستەوانەدان.\nئەگەر تۆڕە كۆمەڵایەتییەكان دیارترین دەركەوتەی میدیای نوێ و فراوانترینیان بێت، ئەوا زوتر و رونتر هەست بە كوشتنی مەجازییانەی ژن دەكەین تیایدا كە لێكەوتەی واقیعی لێدەكەوێتەوە. میدیای نوێ هاوشان لەگەڵ سیستەمی سەرمایەداریدا پەرە بە كاڵاكردنی ژن دەدەن لەپێناو قازانجی زیاتر و كەڵەكەكردنی سەرمایەدا. بۆیە بەهیچ جۆرێك رەوشی ژن و تایبەتمەندییەكانی ژن لەبەرچاو ناگرێت.\nئەگەر زۆر دورنەكەوینەوە، هەڵوەستەیەك دەكەین لەسەر پێشبڕكێی سایتە كوردییەكان بۆ بەدەستهێنانی زۆرترین خوێنەر. "زۆرترین خوێنەر" لە فەرهەنگی ئێستای میدیای كوردیدا مانای "زۆرترین پارە"ی هەیە. كۆمپانیاكان لەسەر بنەمای "زۆرترین خوێنەر" ریكلام بە سایتەكان دەدەن. سایتەكانیش دەبێ كەڵكەڵەی ئەوە بچێتە سەریانەوە كە چۆن و بە چی شێوازێك ئەو "زۆرترین خوێنەر"ـە لەماوەیەكی كورتدا لەخۆیان كۆبكەنەوە. هەموو رێگاكانی بەدەستهێنانی "زۆرترین خوێنەر"یش دەچنەوە سەر ئیشكردن لەسەر جەستەی ژن وەك سەرمایەیەكی ئیرۆتیكی بۆ راكێشانی سەرنجی جنسی سەركوتكراوی زۆرترین بەكاربەری فەزای مەجازی كە دواجار بەكاڵاكردنی ژن و بەرخۆركردنی نەخۆشانەی پیاو كۆتایی دێت. خێر و بێری ئەم پرۆسەیە بۆ كێیە؟ بۆ ژنی بەكاڵابووە، یان پیاوی نەخۆشخراوی بەرخۆر؟ بێگومان بۆ هیچیان. خێروبێری دەبێتە قازانج بۆ سەرمایەداران.\nسایتە كوردییەكان ئیشكردنیان بووە بە دوو بەشەوە، بەشێكیان كار لەسەر بڵاوكردنەوەی هەواڵی رۆژانەی ئاسایی دەكەن، بەشەكەی دیكەشیان تەرخانكردووە بۆ كۆكردنەوەی خوێنەر. ئەوان لەرێگەی ئەم بەشەوە راوی خوێنەر دەكەن و ژنیش وەك باشترین ئامراز بەكاردەهێنن "فڵان هونەرمەندی ژن لەژووری نوستنەكەی ببینە.. بزانە ماچی كێ دەكات؟.. بزانە لەباوەشی كێدایە؟.. وروژێنەرترین وێنە.. گەورەترین سمت..".. هەموو ئەم دەربڕینانە و هاوشێوەكانیان بەكاربردنی "سەرمایەی ئیرۆتیكی" جەستەی ژنانە كە بە چەوساندنەوەی ژنان كۆتایی دێت.\nئەم ئیشكردنەی میدیا لە پرۆسەیەكی دیالەكتیكیدایە لەگەڵ هۆشیاریی كۆمەڵگەدا، هەروەها پەیوەستییەكی تەواویشی بە سیستەمەوە هەیە. هەم میدیا كلتورێكی دژە ژن لەناو كۆمەڵگەدا دەچەسپێنێت و هەم كۆمەڵگەش جارێكی دیكە دەبێتەوە بە بەرهەمهێنەرەوەی ئەو كلتورە و كادر و بكەری تری بۆ پەروەردە دەكات. هەربۆیە رەخنەكردنی ئەم شێوازە لە ئیشكردنی میدیا ناگاتە مەبەست، تاكو نەبەسترێتەوە بە سیستەمەوە. هەڵەیە گەر پێمانوابێت بە ئامۆژگاریكردنی موحەریرەكان كۆتایی بە كوشتنی مەجازییانەی ژن دەهێنین، بنەڕەتی كێشەكە خۆی لە باڵادەستیی «پارە»دا دەبینێتەوە، پەیوەندییەكی ئەوتۆی بە موحەریرەكانەوە نییە (بەدڵنیاییەوە زۆرێك لەو موحەریرانە ژنن).\nمیدیا ئێستا بۆتە بكوژێكی پیشەگەری ژن، "پیشەگەر" بەو مانایەی هەر میدیایەك بەشێكی تایبەت و رۆژنامەنوسی تایبەتی بۆ "راوكردنی خوێنەر" داناوە، كاریگەرترین ئامرازیش بەدەستیەوە جەستەی ژن-ە وەك سەرمایەی ئیرۆتیكی. دیارە "سەرمایەی ئیرۆتیكی" جگەلەوەی دەستەواژەیەكی تەواو سەرمایەدارانە و نەخۆشانەیە، ئەوا بەكاڵاكردنی دوا سنورە شەخسییەكانی جەستەی مرۆڤە و لە مرۆڤ خستنی مرۆڤە.\nمیدیا هێندە پیشەگەرانە دەستی داوەتە ئیشەكە، ئەوانەی كارەكە دەكەن بەهیچ شێوەیەك هۆشیاریی ئەوەیان نییە كە خەریكی چین و چی بەرهەمدەهێنن، بە قەولی ماركس "نازانن چی دەكەن، بەڵام هەر دەشیكەن".


لەبارەی نووسەر - Shenaw\nدەستپێک / لەبارەی نووسەر\nناوی ته‌واوم (ساڵح ساڵح زاده) ناسراو به (هێرش بێتووشی) له‌دایکبووی رۆژی نۆهه‌می مانگی رێبه‌ندانی ساڵی هه‌زار و سێسه‌د و چلی هه‌تاویم. ناوی باوکم عه‌لی حه‌مه‌ساڵح له به‌ره‌بابی ماماغای مه‌ره‌سه‌نه و دایکم ئایشه مینە سێمان له به‌ره‌بابی سێماناغای مه‌ره‌سه‌نه بووه که به چاوی سه‌رنه‌مدیتووه. له‌گوندی بێتووشی ئالانی سه‌رده‌شت چاوم به ژیان هه‌ڵێناوه. خوێندنی سه‌ره‌تاییم له گوندی بێتووش ته‌واو کردووه . ناوه‌ندی و ئاماده‌ییم له شاری سه‌رده‌شت خوێندووه.\nساڵی(1359)ی هەتاوی خوێندنی په‌یمانگای ئاماده‌یی مامۆستایانم له شاری ورمێ ته‌واو کردووه، کارناسی زمان و ئه‌ده‌بیاتی فارسیم له زانستگای تاران خوێندووه. ئه‌گه‌رچی ته‌نیا ئاواتی ژیانم پیشه‌ی مامۆستایه‌تی به شێوه‌ی فه‌رمی بووه، رێگه نه‌دراوم. به‌ڵام هه‌ر له رۆژی هاتنه‌وه‌م له زانستگاوه که‌م تا زۆر ئه‌رکی پیرۆزی مامۆستایه‌تیم له ستۆی خۆم گرتووه و به پێی توانا ئه‌و رێگایه‌م پێواوه.\nساڵی(1364)ی هه‌تاوی (9/5/64) له‌گه‌ڵ کچه مامێکی خۆمدا به‌ردی بنچینه‌ی ژیانی هاوبه‌شمان داناوه، به‌رهه‌می ئه‌و پێوه‌ندییه سه‌رکه‌وتووه کچێک و سێ کوڕه که به خۆشییه‌وه تا ئه‌م رێکه‌وته(10/10/1393)ی هه‌تاوی سێیانم به پله‌ی کۆتایی خوێندنی زانستگا گه‌یاندووه و کوڕه گچکه‌که‌م له پۆلی هەشتەمی سه‌ره‌تاییە. \nساڵی(1374)ی هه‌تاوی بێ بوون و پشتیوان چوومه‌ته ناو بازاڕی ئازاد وته‌نیا بۆ ژیان ژیاوم.\nساڵی (1378)ی هه‌تاوی (16/5/78) به هاوکاری چه‌ند دڵسۆزێک ئه‌نجومه‌نی ئه‌ده‌بیمان له شاری سه‌رده‌شت دامه‌زراندووه، له سه‌ر یه‌ک(36)که‌س به‌شداری ئه‌و هه‌ڵبژاردنه‌یان کردبوو و هه‌ر سی و شه‌ش ده‌نگه‌که‌شم هێنایه‌وه ؛ تا پووشپه‌ڕی 82ی هه‌تاوی که له سه‌ر ویستی خۆم و پێناخۆشی زۆر له ئه‌ندامانی ئه‌و کۆڕه وازم هێناوه، وه‌کوو یه‌که‌م که‌س و به‌رپرسی ئه‌و ئه‌نجومه‌نه له خزمه‌ت کۆی هاوشاریانی رێزدارمدا بووم.\nساڵی(1378)ی هه‌تاوی له سه‌ر ویستی ناوه‌ندی بڵاوکردنه‌وه‌ی فه‌رهه‌نگ و ئه‌ده‌بی کوردی(سروه) به‌شداری دانیشتنێکی ئه‌ده‌بیم له‌و ناوه‌نده له شاری ورمێ کردووه و وه‌کوو تێکڕای لێپرسراوی ئه‌نجومه‌نه‌کان به ئه‌ندامی لیژنه‌ی نووسه‌رانی ئه‌نجومه‌نه ئه‌ده‌بییه‌کانی رۆژاوای ئێران هه‌ڵبژێردراوم.\nساڵی(1378)ی هه‌تاوی به‌شداریم له کۆڕێکی هه‌ڵسه‌نگاندنی نه‌خشی هونه‌ر و ئه‌ده‌بیات له ناوه‌ندی ئیداره‌ی ئیڕشادی ئیسلامی پارێزگای ورمێ کردووه و پله‌ی یه‌که‌مم پێ دراوە.\nساڵی(1379)ی هه‌تاوی سه‌رپه‌رشتیاری ده‌رکردنی دوو ژماره‌ی (1-2) گۆڤاری(گزنگ)م له ئه‌نجومه‌نی ئه‌ده‌بی سه‌رده‌شتدا کردووه.\nله پێنجه‌ی یه‌که‌می حه‌فتای هه‌تاوییه‌وه تا کۆتایی هەشتاکان به‌رده‌وام به ئه‌ندامی لیژنه‌ی کاره ناوخۆییه‌کانی کۆڕی په‌روه‌رده و راهێنانی سه‌رده‌شت هه‌ڵبژێردراوم.\nساڵی(1381)ی هه‌تاوی له کۆڕێکی چیر‌ۆکی رۆژاوای ئێران له شاری بانه پله‌ی یه‌که‌می وه‌رگێڕانم له زمانی فارسییه‌وه بۆ سه‌ر زمانی کوردی پێ دراوە.\nساڵی(1381)ی هه‌تاوی (5/10/81) نوێنه‌رایه‌تی کۆمه‌ڵی فه‌رهه‌نگی و فێرکاری(سۆما)م بۆ شارەکانی سه‌رده‌شت، رەبەت و میراوە وه‌رگرتووه و فێرگه‌ی زمانی کوردیم له‌و شارانە و لە گونده‌کانی ده‌وروبه‌ریاندا داناوه و تا هه‌نووکه‌ش (10/10/93)ی هه‌تاوی له بواره‌کانی:\n(1- فێرکاری رێنووسی کوردی به ئه‌لفوبێی ئارامی 2- فێرکاری رێنووسی کوردی به ئه‌لفوبێی لاتین 3- فێرکاری رێزمانی کوردی 4- مێژووی ئه‌ده‌بی کوردی و سەرجەم ته‌وه‌ره‌کانی چیرۆک و په‌خشان، هۆنراو، وه‌رگێڕان، راوێژ و دوان و توێژینه‌وه) ده‌رس ده‌ڵێمه‌وه.\nدوای زانستگای شاری سنه یه‌که‌م که‌سم کە ساڵی(1390)ی هەتاوی له رێگه‌ی ئه‌نجومه‌نی زانستگاوه، وه‌کوو مامۆستای زمانی کوردی ده‌رگای زانستگای ((پەیام نوور))ی شاری سه‌رده‌شتم کردووه‌ته‌وه و ئه‌وپه‌ڕی پێشوازیم لێ کراوه.\nساڵی(1381)ی هه‌تاوی (14/3/81) له کۆڕێکی گرنگی زانا و لێزان و شاره‌زایانی کتێب و کتێب ناسیدا به کۆی ده‌نگ وه‌کوو به‌رپرسی گشتی کتێبخانه‌کانی سه‌رده‌شت هه‌ڵبژێردراوم و تا کۆتایی ساڵی(83)ی هه‌تاوی و ئه‌وکاته‌ی کە بێ هه‌ڵبژاردن فه‌رمانداری شاریان به به‌رپرسی ئه‌و ئه‌نجومه‌نه دیاری کرد، ئه‌و شانازییه له ستۆی من بووه.\nساڵی(1383)ی هه‌تاوی (25/3/83) له کۆڕێکی (281) که‌سیدا بۆ هه‌ڵبژاردنی ئه‌نجومه‌نی فه‌رهه‌نگ و ئه‌ده‌ب له شاری سه‌رده‌شت، له سه‌ریه‌ک (276) ده‌نگم هێنایه‌وه و له‌و ساوه وه‌کوو به‌رپرسی ئه‌و ئه‌نجومه‌نه له خزمه‌ت ئۆگرانی فه‌رهه‌نگ و ئه‌ده‌بی شاره‌که‌مدا بووم و هه‌م.\nساڵی(1385)ی هه‌تاوی به ئه‌ندامی شوڕای فه‌رهه‌نگی گشتی شاری سه‌رده‌شت دیاری کراوم و تا ئێستاش له راستای ئه‌و ئه‌رکه گرنگه‌دا شان بە شانی کۆی ئەندامانی ئەو کۆڕە خه‌ریکی خزمه‌ت به کار و بواره‌کانی فه‌رهه‌نگی شاره‌که‌مم.\nساڵی(1387)ی هه‌تاوی له کۆڕێکی فه‌رهه‌نگی شوڕای شاری سه‌رده‌شتدا به ئه‌ندامی کومسیۆنی فه‌رهه‌نگی شوڕای سه‌رده‌شت هه‌ڵبژێردراوم وتا ئه‌م کاته‌ش ئه‌و شانازیه‌م لێ نه‌ستێندراوه‌ته‌وه.\nله زۆربه‌ی کۆڕ و کۆبوونه‌وه ئه‌ده‌بییه‌کانی سه‌رده‌شت و شاره‌کانی ده‌وروبه‌ر له بواره‌کانی ئه‌ده‌بیدا به خوێندنه‌وه‌ی هۆنراو، چیرۆک، په‌خشان، وه‌رگێڕان، وتار و قسه‌کردن به پێی توانا به‌شداریم کردووه و خۆم نه‌بواردووه.\nله ساڵی(1369)ی هه‌تاوییه‌وه به‌رده‌وام له گۆڤار و رۆژنامه کوردییه‌کاندا به‌رهه‌مم بڵاوکردۆ‌ته‌وه.\nچه‌ند کتێبێکم به ناوه‌کانی(1- کوردی له سه‌فه‌ردا(به هاوکاری خاتوو فه‌ریبا پالیزی) 2- کاکه‌گیان که‌نگێ دێیه‌وه 3- هه‌واڵپرسی سانا 4- رێزمانی کوردی 5- مێژووی ئه‌ده‌بی کوردی 6- جاناتان مەلی دەریایی 7- گوڵاغا ) چاپ و بڵاوکردووه‌ته‌وه.\nپێداهاتنه‌وه‌ی دیوانی حاجی قادری کۆییم کردووه و له لا‌یه‌ن به‌ڕێز(باپیرسه‌میمی)یه‌وه چاپ و بڵاو کراوه‌ته‌وه.\nچه‌ندکتێبێک وکۆمه‌ڵێک ده‌قی نووسراو و وه‌رگێڕدراوم ئاماده‌ی چاپ و بڵاوکردنه‌وه‌یه و هیواخوازم له داهاتوودا بتوانم! به چاپیان بگه‌یه‌نم.\nکاری سه‌ره‌کیم نووسین و وه‌رگێڕان و مامۆستایه‌تی زمانی کوردیه. بێ وچان خه‌ریکی راهێنان و ده‌رس دانی لاوان و ئۆگرانی زمان و زانینی کوردیم.\nته‌نیا پاڵپشت و پشتیوانه‌ی ژیانم بیر و هۆش و باهۆی خۆم و خۆم بووه. زیاتر له هه‌موو شتێک گرنگیم به کاری ئه‌ده‌بی داوه. هه‌رچه‌نده ژیانم هه‌ر ژان بووه، زانست و بیرم به بژیو نه‌داوه. ده‌ستم به هیچ پنچکێکه‌وه به‌ند نییه و له گره‌وی چاره‌نووس دام.\nسەردەشت – 10/10/1393ی هەتاوی


سیکیزم ئایینێکە دامەزرا لە باکووری ھیند لە ماوەی سەدەی پانزد\nⓘ سیکیزم ئایینێکە دامەزرا لە باکووری ھیند لە ماوەی سەدەی پانزدە بە بانگەواز بۆ ئامۆژگارییەکانی گووروو نانەک و نۆ جێنشینەکەی. ئەوانەی شوێنی ئەو ئاینە کەوتوون پێیان ..\nدیوالی فیستیڤاڵێکی گەورەی ئاینییە کەماوەی پێنج ڕۆژدەخایەنێت، کەلەلایەن پەیڕەوای ئایینەکانی هیندووئیسم، سیکیزم و جاینیزم بەهۆکاری جیاوازەوە دەکرێتەوە. فیستیڤاڵەکە هەمووساڵ لەوەرزی پاییز ئەنجامدەدرێت کەبەفیستیڤاڵی ڕووناکی دەناسرێت بەوەی لەفیستیڤاڵەکە مۆم یاخوود یاری ئاگرین ئەمەش بۆئەوەیە کەئەوان لەوئومێدەدان بەهۆی ئەوەوە ڕووناکی بەسەر تاریکی و باشە بەسەر خراپەدا سەرکەوێت. فیستیڤاڵەکە بەگشتی لەهەموو جیهان بەتایبەت لەوڵاتانی ڕۆژهەڵات وە باشووری ئاسیا دێتە ئەنجامدان. یەکێک لەهۆکارەکانی ئەنجامدانی ئەو ئاهەنگە بریتییە لەڕووداوێکی مێژوویی کەبەهاتنەوەی خوداوەندی ڕاما و ژنەکەی سیتایە بۆ شانشینەکەیان ...\nئامریتسار یان ئامریتسر به مانای ڕووباری شەڕابی پیرۆز، ناوەندی شارستانی ئامریتساره له ویلایەتی پەنجابی هیندستانه. دانیشتوانی شارەکه به پێی سەرژمێری ساڵی ٢٠٠١ی هیند، ١٥٠٠،٠٠٠ و دانیشتوانی ویلایەتەکه‌ش بریتیه له ٣،٦٩٥،٠٧٧ کەس. ئامریتسار له ٣٧٨ کیلۆمەتری باکووری ڕۆژاوای دێهلی و ٥١ کیلۆمەتری ڕۆژهەڵاتی لاهووری پاکستانه. هەندێ کەس پێیان وایه ناوی ئامریتسار له ئامریتساگار به مانای زەریای خواردنه‌وه‌ی نەمری یه‌وه هاتووه. شاری ئامریتسار له شوێنێکی دەشتی هەڵکەوتووه و کەش و هەوای وشکه. پەرستگای سەرەکی شوێنکەوتووانی ئایینی سیکیزم به ناوی دەربار ساحیب یان پەرستگای زێڕین لەو شاره هەڵکەوتووه، که ناوبانگێک ...\nھێما شت، وێنە، وشەی نووسراو، دەنگ یان نیشانەیەکی تایبەتە کە نوێنەرایەتیی شتێکی‌تر دەکات. ھەڵبژاردنی ھێما بۆ شتێک زۆرتر لەبەر لێکچوویییە و ھەندێجاریش بە پێکھاتە. بۆ نموونە، لەوانەیە ھەشتگۆشەیەکی سوور ھێمای "ڕاوەستان" بێت؛ یان لەسەر نەخشەکان، دوو شمشێری یەکبـڕ ھێمای مەیدانێکی جەنگ و پێکدادان بێت؛ یان لە بیرکاریدا سیستەمە ژمارەیییەکان ھێمای ژمارەکانن. لە ھەموو زمانەکاندا ھێما ھەیە. تەنانەت ناوی مرۆڤەکانیش ھێمایە. ناوی "ئازا" ھێمایەکە نوێنەرایەتیی کەسێک دەکات.\nراکشا باندهان یان ڕاکی ، بۆنەیەکی ئایینی هیندووئیسمە. کەبەزۆری بەفیستیڤاڵ خۆشەویستی نێوان خووشک و برایان دادەنرێت.هاوکات لای هەندێک کەس ئەو کەلتوورە لەنێوان ئەو هاوڕێیانەش دەکرێت کەپەیوەندی نێوانییان وەک خوشک و برا وایە بەڵام خوشک و برای خوێن نین. جگە لە هیندوویسزمەکان هەریەکە لە پەیڕەوانی ئایینی جاینیزم و سیکیزمیش ئەو بۆنەیە دەکەنەوە. ئەم ئاهەنگە لە هیندستان بەزۆری ئەنجامدەدرێت لەگەڵ هیندووە ڕەسەنەکانی تەواوی جیهان. لەبەشی پاکستان زۆرتر پەیڕەوانی سیکیزم ئەنجامی دەدەن.\nھار گۆبید خورانا\nھار گۆبید خورانا زانا و توێژەرێکی خەڵکی ئەمریکا بوو. ساڵی ١٩٦٨ خەڵاتی نۆبڵی لە بواری پزیشکی پێ بەخشرا،بەهۆی شیکردنەوەی کۆدی جینی و کارەکەی لە پێکهاتەی پڕۆتیندا بەهاوبەشی لەگەڵ ڕۆبەرت ویلیام ھۆلی و مارشال نیرنبێرگ.


ئێران بە هۆی گەمارۆکانی ئەمریکاوە دەستی به دەوا و دەرمان ناگات - Mehr News Agency\nAP ١٣٩٨ Shahrivar ٢٠ ١٠:١٥\nNews Code 28299\nئاژانسی هەواڵی مێهر-گرووپی نێودەوڵەتی: لەم دواییەدا برند ئیربل باڵوێزی پێشووی ئەڵمانیا لە ئێران کە بۆ سەرۆکایەتی سازوکاری دارایی ناسراو بە ئینستکس بەربژێر بوو، دوابەدوای لێداوانی لە سەر بەرنامەی مووشەکی ئێران و هۆلۆکاست، لە قبووڵ کردنی ئەو پۆستە کشایەوە.\nئێبرل لە گفتوگۆ لە گەڵ کەناڵێکی یوتیۆبی ئەڵمانی بەرنامەی مووشەکی ئێرانی یاسایی وەسف کردبوو.\nمێدیاکانی ئیسرائیلی هەروەها ڕاپۆرتیان دابوو کە ئێربل پاش دەرخستنی بڕێک قسە سەبارەت بە هۆلۆکاست ناچار بە کشانەوە بوو.\nوەزارەتی دەرەوەی ئەڵمانیا پشت ڕاستی کردبووەوە کە ئێربل وتوویە کە بە هۆکاری کەسیی ناتوانێت سەرۆکایەتی ئینستکس بگرێتە ئەستۆ.\nلە گفتوگۆ لە گەڵ مارک فینۆ دیپلۆماتی فەڕەنسەوی و لێکۆڵەری بوارەکانی تیرۆریزم، ڕۆژهەڵاتی ناڤین، کۆنترۆڵی چەک، ئاسایشی ئەورووپا، مافی مرۆڤ هۆکارەکانی کشانەوەی بەرێوەبەری ئینستکس و داهاتووی ئەو کەناڵە داراییەمان لێک داوەتەوە کە لە درێژەدا دێت.\nمارک فینۆ دیپلۆماتی پێشووی فەڕەنسەوی کە لە ساڵی ٢٠٤ تا ٢٠١٣ لە ناوەندی سیاسەتی ئاسایشی ژێنێف چالاکی کردووە، ئێستا ئەندامێکی بەڕێوەبەرایەتی ئەو ڕێکخراوەیە. ناوبراو ئێستا چالاکییەکانی پێوەندیدار بە پەرەسەندنی چەک ڕێبەرایەتی دەکات. ناوبراو وتەبێژی پێشووی وەزارەتی دەرەوەی فەڕەنسا بووە.\nلەم دواییەدا کشانەوەی بەڕێوەبەری ئینستکسمان بینی. بەم پێیە ڕەوتی کردەیی کردنەوەی ئەو سازوکارەی داراییە درێژتر دەبێتەوە کە بە جۆرێک کڕینی کات لە لایەن ئەورووپا و لە زیانی ئێرانە. بە ڕای ئێوە هۆکاری دەست لە کار کشانەوەی بەرپرسی ئینستکس ناتوانێت لە درێژەی کرینی کاتی زیتار بۆ ئەورووپا و دواخستنی کردەیی کردنەوەی ئەو ڕێگایەیە؟\nدیپلۆماتی ئەڵمانی سەرۆکی ئینستکس بە هۆکاری کەسیی کشایەوە، بەڵام ڕاستی ئەوەیە کە بە هۆی ئاڵۆزی دوای گفتوگۆی ناوبراو لە یوتیوب لە سەر ڕەخنە لە ئیسرائیل و پاڵپشتی لە ئێران کشایەوە.\nوڵاتانی بریتانیا، فەڕەنسا و ئەڵمانیا دەیانەێت ئینستکس بە تواوەتی بەڕێوە ببەن تا کۆمپانیاکانی یەکێتی ئەورووپا لە بەرانبەر گەمارۆکانی ئەمریکا بپارێزن و یارمەتیدەری ڕزگار کردنی بەرجام بن.\nئایا ئەگەری هەیە کەناڵی تایبەت بۆ بازرگانی لە گەڵ ئێران لە هەناردە کردنی کاڵا دەرمانی، پزیشکی و کاڵا کشتوکاڵییەکان بچێتە سەرترەوە و بازرگانی نەوتیش بخاتە ژێر کاریگەرییەوە؟\nهەر ئەو جۆرە کە ئەلمانیتۆر ئاماژەی کرد ئیمانۆئێل ماکرۆن خوازیاری پێکهێنانی هێلی ئیعتباری ١٥ ملیار دۆلاری بۆ ئێرانە لە چوارچیوەی ئینستکس. لە ئەم قۆناغەدا، ئینستکس بەس بۆ ئاسانکاری دانوستانی کاڵا مرۆڤدۆستانەکانی پیویستی خەڵکی ئێران داڕێژراوە و بە شێوەی ڕاستەوخۆ لە گەڵ گەمارۆوە تاک لایەنەکانی ئەمریکا بەرەوڕوو نابێتەوە. ڕووسیا ڕایگەیاندووە ئەگەر ئەو کەناڵە بازرگانی نەوتیش بگێتەوە دەچێتە ڕیزی ئینستکسەوە.\nپەرەسەندنی ئینستکس زیاتر لە ئامانجی سەرەتایی خۆی دژوار دەبێت و کردەوەکانی دوا دەخات. لە هەامن پێوەندیدا، سەرەڕای پشت ڕاست نەکردەوەی فەرمی، وادیارە سەرۆک کۆماری فەڕەنسا هێلێکی ئیعتباریی پێشنیار کردووەتە ڕۆحانی کە دەتوانێت گەمارۆکانی ئەمریکا دەور بداتەوە و بازرگانی نەوت ئاسان بکاتەوە. لە ڕاستیدا چەند دەرفەت لە بازاڕی نەوتی نێودەوڵەتی بۆ ئێران بۆ هەناردە کردنی بەرهەمەکانی خۆی بە هاوردەکارانی گەورە وەکوو هیند و چین هەیە.\nئەمریکا ڕایگەیاندووە ئەگەر ئینستکس زیاتر لە باسی خۆراک و دەرمان بچێتە پێشەوە کۆمپانیاکانی بەشدار تێیدا گەمارۆ دەدات. بە ئەم پرسەوە، داهاتووی ئینستکس چۆن لێک دەدەنەوە؟\nدەوڵەتی ترامپ بە شێوەی فەرمی بەری کردن لە گەمارۆکانی پێوەندیدار بە کاڵا مرۆڤدۆستانەکان لانابات، بەڵام بە هۆی گەمارۆ بانکییەکان دژی ئێران کە لە سەر وڵاتانی سێهەم دەسەپێت، تێچووی هاوردە کردنی دەرمان بۆ ئێران زیادی کردووە و دەست پێڕاگەیشتن بە دەرمانی دژوار کردووەتەوە.\nئەمریکا بەری کردنی گەمارۆ ناڤۆکییەکانی ئێرانی بۆ ماوەی ٩٠ ڕۆژی تر درێژ کردەوە. بە ڕای ئێوە هۆکاری ئەو بڕایرە چییە؟\nدەوڵەتی ترامپ بەری کردنی گەمارۆ ناڤۆکییەکانی ئێرانی درێژ کردەوە، کەواتە ڕووسیا، چین و وڵاتانی ئەورووپی دەتوانن درێژە بدەنە هاوکاری لە گەڵ ئێران بۆ بەڕێوە بردنی بڕێک لە بەندەکانی بەرجام، ئەو بەندانەی کە پێوەندیان بە چالاکیگەلێکەوە هەیە کە بۆ ڕێگری لە هەر جۆرە مەترسیی پەرەسەندنی چەکی ناڤکۆی لە بووشێهر، فردۆ و ئەراک ئەنجام بووە.\nلە ئەم قۆناغەدا وەزارەتی دارایی ئەمریکا نایەوێت گەمارۆی دووهەم لەبەرچاو بگرێت- گەمارۆگەلێک کە ئەگەری هەیە دژی شەریکەکانی بەرجام کاریگەری بەرچاوی هەبێت. هۆکارێکی تر ئەوەی کە ڕاستە ئەمریکا لە ڕواڵەتدا لە بەرجام چووەتە دەرەوە چونکوو ڕێککەوتننامەکە ئەو جۆرەی کە ئەبووا ورد و سەختگیرانە نەبووە، شرۆڤەی ئەو کارە کە ئەمریکا ڕێگری بەڕێوە بردنی بەندە سەرەکی و گرینگەکانی ڕێککەوتننەکەیە کە ئامانجی ڕێگری ئێران لە بەرهەم هێنانی چەکی ناڤۆکی لە بەرچاو گیراوە،بۆ واشنتۆن سەخت دەبێت.\nبووژانەوەی ڕێئاکتۆری ئەراک لە ئەستۆی چینە، بەڵام ئەگەر چینییەکان دەیانەوێت جیهازاتی دارێژرانی دووبارە لە ئەورووپاوە هاوردە بکەن، پێویست بە کاتی زیاترە. وادیارە کە بەری کردنی ٩٠ ڕۆژە هێزی قبووڵ کردنی مەترسیی چینی کەم کردووەتەوە و ڕێگری دەکات لە ئەنجامی بەڵێنەکانی. ئایا ئێوە بیر دەکەنەوە چین ئەو مەترسییە قبووڵ دەکات؟\nوادیارە چین دەیەوێت لە بەڕێوە بردنی تەواوی بەرجام دڵنیا ببێتەوە بە تایبەتی بەڕێوە بردنی بەندەکانی بووژانەوەی ڕاکتۆری ئەراک کە بەرپرسایەتی تایبەتی بۆی هەیە، بە دڵناییەوە پەکین دانوستانەکانی بە ئەو چاوەڕوانییەوە دەباتە پێشەوە کە مۆڵەتی ٩٠ ڕۆژە درێژ ببێتەوە.


سەرچاوەیەکى سیاسی ئاگادار ڕایگەیاند، عادل عەبدولمەهدى سەرۆک وەزیرانى عێراق ئامادەیە بۆ ئەنجامدانى گۆڕانکاریی وەزارى و گۆڕینى 13 وەزیرى کابینەکەى، هەنگاوى داهاتووش ئەنجامدانى هەڵبژاردنە لەدواى ساڵێکى دیکە.\nسەرچاوەکە ئەمڕۆ یەکشەممە 17ى تشرینى دووەمى 2019، بە ناس کوردى ڕاگەیاند “عادل عەبدولمەهدى لەچەند ڕۆژى ڕابردوودا هێزە سیاسییەکان و مەرجەعیەتى ئاینى ئاگادارکردووەتەوە، لەسەر گۆڕانکاریی وەزارى و ئەو وەزارەتانەى کە پرۆسەکە دەیانگرێتەوە”.\nبەوتەى سەرچاوەکە، هەنگاوى داهاتوو، پێدانى مۆڵەتێکى یەک ساڵییە، بۆ ئەنجامدانى هەڵبژاردنى پێشوەخت.\nلاى خۆیەوە، ئیحسان شەمەرى سەرۆکى سەنتەرى هزرى سیاسی ڕایگەیاند “دواى 48 کاتژمێر لەوتارەکەى سیستانى، هێزە سیاسییە شیعییەکان بەنهێنى کۆبوونەتەوە بۆ گەیشتن بەڕێککەوتن لەسەر ڕەشنوسێک”.\nئێوارەى دوێنێش سەرچاوەیەکى سیاسی ئاگادار بۆ ناس کوردى ئاشکراکردبوو، کە سیستانى بە عادل عەبدولمەهدى ڕاگەیاندووە، ڕشتنى هەر دڵۆپێک خوێن، حکومەت ڕوبەڕووى کێشەى گەورە دەکاتەوە.\nبەوتەى سەرچاوەکە، هۆشدارییەکانى مەرجەعیەت، دواى تەقینەوەکانى گۆڕەپانى تەحریر بووە، کە بەهۆیەوە چەند کەسێک کوژران و برینداربوون.\nئاماژەى بەوەشکردبوو، هۆشدارییەکەى مەرجەعیەت بەخێرایی گەیشتووەتە فەرماندە مەیدانییەکان و ئەوانەى ماەڵە لەگەڵ ناڕەزایی خەڵک دەکەن و فەرمان بە هێزەکان کراوە بەخێرایی لەگۆڕەپانى خەلانى بکشێنەوە.\nلەدواى سەرهەڵدانى خۆپیشاندانەکانەوە کە بەهۆیەوە تا ئێستا زیاتر لە 300 کەس کوژراون و هەزارانى دیکەش برینداربوون، عادل عەبدولمەهدى جەخت لە ئەنجامدانى گۆڕانکاریی وەزارى و چاکسازى دەکاتەوە، بەڵام هەنگاوەکانى لەو بارەیەوە خۆپیشاندەرانى ڕازینەکردووە.\nمەسیحییەکانى عێراق ئاهەنگی سەری ساڵی نوێ و لەدایکبوونى پێغەمبەر عیسا ناگێڕن وەک ڕێزێک بەرامبەر قوربانییانى خۆپیشاندانەکان\n15:49 شه‌ممه 23 تشرینی دووه‌م 2019\nخۆپیشاندەرانى تەحریر داوایەک ئاڕاستەى هاووڵاتیانى کوردستان دەکەن


%70 ى كەسانى پێگەيشتوو لە جيهاندا ئەو ڤيتامينەيان كەمە\nلە لێكۆڵينەوەيەكى نوێدا زانايان ئاشكرايانكرد، ڤيتامين D بە تواناترين ڤيتامينە بۆ ڕوبەڕوبونەوەى ڤايرۆسى كۆرۆنا، چونكە پەيوەندى پتەوى لەگەڵ سيستمى بەرگرى جەستەدا هەيە و تواناى ڕوبەڕوبونەوەى ڤايرۆسى هەيە.\nبەگوێرەى لێكۆڵينەوەيەك كە "خزمەتگوزارى ليئۆميد بۆ چاودێرى تەندروستى" و كۆلێژى پزيشكى زانكۆى بار ئايلان ئەنجاميانداوە، كەمبونى ڕێژەى ڤيتامين D هۆكارێكى مەترسييە بۆ توشبوون بە ڤايرۆسى كۆرۆناى نوێ ئەوەش دواى لێكۆڵينەوە لە 782 توشبووى ڤايرۆسى كۆرۆنا و 7825 تووشنەبوو.\nلە لێكۆڵينەوەكەدا كە لە گۆڤارى FEBS بڵاوكراوەتەوە چەند هۆكارێكى تەندروستى گرنگ لەبەرچاو گيراوە وەك تەمەنى بەشداربو و ڕەگەز و بارودۆخى كۆمەڵايەتى و نەخۆشى درێژخايەن.\nجەختیشكراوەتەوە، 70% ى كەسانى پێگەيشتوو لە جيهاندا كێشەى كەمى ڤيتامين D يان هەيە.\nهەر لەو لێكۆڵينەوەدا كە گەورەترين لێكۆڵينەوەيە تائێستا لەو بوارەدا كرابێت ڕونكراوەتەوە، پێويستە لە هاويندا ماوەى 30 خولەك لەبەر خۆردا بمێنيتەوە و بڕى پێويستيش ڤيتامين D وەرگريت چونكە هاوكار دەبێت لە خۆپاراستن لە پەتاكان، ئەوەش سەرەڕاى ئەوەى كە تائێستا ئەو میکانیزمە ڕوون نييە كە لەرێگەيەوە ڤيتامينەكە جەستە دەپارێزێت.\nدەتوانيت لەڕێگەى ڕۆنى ماسى، زەردێنەى هێلكە، گۆشت ياخود تەواوكەرە خۆراكيەكانەوە ڤيتامين D وەربگريت، لە ديارترين نيشانەكانى كەمى ڤيتامينەكەش بەتايبەتى لە كەسانى بەتەمەندا بريتين لە لاوازى ماسولكە و ماندوێتى بەردەوام و زۆرى كێش.\nزانايانى بەريتانى ترسى ئەوەيان هەيە ترامپ ڤاكسينەكەيان قۆرخ بكات\n2020.07.18 - 22:19\nلە كۆتاييدا زانايان تەمەنى گەردونيان ديارى كرد\n2020.07.16 - 19:11


ئه‌نفالستان – خوا کوردەکانی لە بیر کردووە.. ………….. ئۆرهان پاموک\nمارس 07, 2020 Omer دیدار لێدوان نووسین ناچالاککراوە لە خوا کوردەکانی لە بیر کردووە.. ………….. ئۆرهان پاموک\nخوا کوردەکانی لە بیر کردووە\nدیمەنێك لە کۆڕەوەکەی بەهاری ١٩٩١\nتێبینی: بەهاری ساڵی ١٩٩١ ڕۆژنامەی “جمهورییەت”ی تورکی ئۆرهان پاموك ڕەوانەی سنووری دیوی تورکیای کوردستان دەکات بۆ ئەوەی ڕیپۆرتاژێك سەبارەت بەو ئاوارانەی کورد بنووسێت کە لە دوای گەڕانەوەی هێزەکانی ڕێژیمی ڕووخاوی سەدام بۆ کوردستان ڕوویان لە باکوری کوردستان کردبوو. ڕیپۆرتاژەکەی پاموك ڕۆژانی ١٢ و ١٣ی نیسانی ساڵی ١٩٩١ بە دوو ئەڵقە لە ڕۆژنامەی ئاماژەبۆکراودا بڵاو کراوەتەوە.\nڕۆژنامەی “جمهورییەت” لە ٧ی مایسی ساڵی ١٩٢٤وە هەموو ڕۆژێک دەگاتە دەستی خوێنەران و مێژووی ڕابردووشی زیاتر لە مێژووی دەوڵەتێک دەچێت، چونکە خاوەنەکانی ئیمتیاز و دەستەی نووسەران و کارمەندانی، چەندین جار لە یەکدی هەڵگەڕاونەتەوە و کودەتای خوێناوییان بەسەریەکدا کردووە. بۆیە دەڵێم خوێناوی، چونکە لە ٣٠ ساڵی کۆتایی سەدەی ڕابردوودا ٧ ڕۆژنامەنووسی “جمهورییەت” لە پەیوەندی لەگەڵ تەنگژە و گرفتەکانی ڕۆژنامەکەدا بەشێوازی جۆراوجۆر تیرۆر کراون. ئەم ڕۆژنامەیە لە سایەی دەسەڵاتی ئەردۆگانیشدا پەلامار درا و زۆربەی لێپرسراو و کارمەندەکانی درانە دادگا. جان دوینداری سەرنووسەری پێشووی ڕۆژنامەکە پار خۆی گەیاندە ئەڵمانیا و لەو وڵاتە مافی پەنابەریی وەرگرت.\nسەرباری مێژووی ئاڵۆز و پێکدادانی بەرژوەندیی کەس و گرووپەکانی ناوی، ڕۆژنامەی “جمهورییەت” لە هەموو سەردەمێکدا قوتابخانەیەک بووە بۆ پێگەیاندنی نووسەر و ڕۆژنامەنووسی ناودار و سەرکەوتوو و زۆربەی نووسەرانی ناوداری تورکیا هەوڵیان داوە کار بۆ “جمهورییەت” بکەن. یەشار کەمال ساڵی ١٩٥١ لەو ڕۆژنامەیە دەست بەکار دەبێت و بۆ ئەنجامدانی ڕیپۆرتاژ ڕەوانەی دیاربەکر دەکرێت. لەوێوە یەکەم ڕێپۆتاژی خۆی بە سەردێری “دیاربەکر شاری وەنەوشە و گوڵە…” دەنووسێت و بۆ ڕۆژنامەکەی دەنێرێتەوە. ئەوە سەرەتای زنجیرەیەک ڕیپۆرتاژ بوو کە بۆ ئەو کاتە داهێنانێکی نوێ بوو لە ڕۆژنامەگەریی تورکیدا.\n“جمهورییەت” ٤٠ساڵ دواتر و لە ساڵی ١٩٩١دا ئۆرهان پاموک بۆ ناو ئاوارەکانی کوردی باشوور دەنێرێت و داوای لێ دەکرێت سەرنجەکانی خۆی سەبارەت بە ڕەوشی ئاوارەکانی کورد لە ڕیپۆرتاژێکدا دابڕێژێت. ڕیپۆرتاژی “خوا کوردەکانی لە بیر کردووە” هاوشێوەی “دیاربەکر شاری وەنەوشە و گوڵە…”ی یەشار کەمال یەکەم تاقیکردنەوەی ڕیپۆرتاژنووسینی پاموکە و ڕێکەوتیش وایە هەردوو نووسەر و ڕۆژنامەنووس یەکەم ڕیپۆرتاژی خۆیان لەسەر خاکی کوردان و سەبارەت بە کورد نووسیوە. هەرکەسێکیش ڕۆمانی “بەفر” و ڕیپۆرتاژەکەی یەشار کەمال بەراورد بکات، دەگاتە ئەو ئەنجامەی کە ناوەڕۆکی گێڕانەواکانی یەشار کەمال لە ڕۆمانەکەی پاموکدا ڕەنگی داوەتەوە. ڕۆمانی “بەفر” و کارەکانی دواتری پاموک ناوبانگی نووسەریان تا ئاستی وەرگرتنی خەڵاتی نۆبڵی ئەدەبیات بەرز کردەوە. کەچی خۆمان هێشتا نەمانتوانیوە کەرەستەی کارەساتە زۆرەکانمان لە قاڵًبی ئەدەب بدەین و بە جیهانی بناسێنین!… ب. شوانی…\nئەوەی بیر لە ئابڕووی خۆی بکاتەوە، برسی دەمێنێتەوە\nلەسەر نەخشە و کتێبەکانی جوگرافیا و لەسەر هێڵی ڕەنگین و ئەستووری ئەتڵەسەکانی قۆناغی ناوەندی کە وەك ئاماژەکردن بۆ سنوورەکانی وڵات دەکێشرێن، ئەگەر چیایەك بهێنیتە بەرچاوی خۆت؛ چیایەکی گەورە و بڵندی سەرسنوور، لووتکەی بەفرینی لەناو هەور و تەمدا بێت و تا زیاتر لێی نزیك بیتەوە، دوورتر بکەوێتەوە و تا گەورەتر بێتەوە، دوورتر بنوێنێت، ئەوە وەك شاخێکی ئەفسانەییی سەر سنووری تورکیا-عێراق دێتە پێش چاو. بەڵام کاتێك مرۆڤ لەم ڕۆژانەدا کارەساتی بەرزایییەکانی نزیك لە لووتکەی ئەو چیایە دەبینێت، یەکسەر حاڵی دەبێت ئەو چیایە لە ئەفسانەکانەوە نەهاتووە، بەڵكو شاخێکی ناو ئەو کتێبە پیرۆزانەیە کە لاپەڕەکانیان بە وێنەی کارەسات و دۆزەخ ڕازێندراونەتەوە. ئەو چیایە ئاماژەیە بۆ شلۆقیی بێسنووری ژیانی مرۆڤ و ئەگەری زۆری تووشبوونی بە کارەسات و وەرچەخانی مەترسیدار.\nکەسێك دەبینێت تۆ لە دنیایەکی ترەوە هاتوویت، دێت و دەڵێت: “ژنەکەم دوێنێ سیانەی بوو. هەرسێکیان خەریکن لەبەر سەرما و برسێتی دەمرن. وەرن سەیرێك بکەن!” تۆ تەماشا ناکەیت. کەسێکی تر دێت و دەگێڕێتەوە و دەڵێت دایك و کچەکەی لە کۆڕەوی درێژخایەندا بەرگەی سەرما و برسێتییان نەگرتووە و دوێنێ بە خاکی سپاردوون. تۆیش جگەرەیەکی پێشکەش دەکەیت. بێدەنگییەك دێتە ئاراوە. لە گردە بەرزەکانی بناری چیاوە کە بەخەیاڵ وەك سەرخۆش بە لووتکەکەیدا دەگەڕێیت، گوێت لە ژاوەژاوی دەیان هەزار مرۆڤ دەبێت: گریانی منداڵان، ناڵە، دەنگی چەك، هاوار، تووڕەیی و هەستکردن بە شەرم، کەسانی شەل، ئەوانەی دەموچاویان بە ناپاڵم سووتاوە، شێتبووان، ئەوانەی هێدی و نەرم تەماشای هەموو شتێك دەکەن، منداڵان لە کاتی یاریکردندا و ئەوانەی لەناو هاوار و ژاوەژاودا نووستوون. لە بەرزایییەکانی نزیکی لووتکە سەدان هەزار کوردی عێراقی، ژمارەیەکی کەم تورکمان، سریانی و تاك و تەرا ئەرمەنی بەپاڵ یەکەوە لە دژی سەرما و باران دەجەنگن و چاوەڕێی مزگێنی شتێکی نوێ و ڕزگاربوون دەکەن.\nژیانی ڕۆژانە لە دۆزەخدا\nئەم تابلۆی دۆزەخە لە ژیانێکی ڕۆژانەیش بەدەر نییە کە هێدی هێدی ڕێساکانی بەدەر دەکەون. ئەگەر بە ئاوی چاڵاوە قوڕاوییەکان ڕازی نیت، بچۆ سەری چیا، تەنەکەکەت پڕ بکە لە بەفر و چاوەڕێ بکە تا بتوێتەوە. دەنگی چەك واتای ئەوەیە دەست کراوە بە دابەشکردنی نان و سەربازەکان دەیانەوێت ئەو کەسانە بترسێنن کە لە تاو برسێتی هێرش بۆ سەر بارهەڵگرەکان دەبەن. کەسانێك هەن بۆ ئەوەی لە کاتی دابەشکردنی ناندا بە لێدان نەمرن، یان بەر فیشەکی قەزا و قەدەر نەکەون، پێ بە برسێتیی خۆیاندا دەنێن و بە پێویستی دەزانن دوور بکەونەوە، چونکە پێشتر کەسانێك هەبوون بە لێدان مردوون، یان بوون بە نیشانە بۆ فیشەکی قەزا و قەدەر.\nنابێت پەنابەران چاوەڕێی شتی زۆر لەو ڕۆژنامەنووسانە بکەن کە تاك و تەرا ڕوو لێرە دەکەن، بەڵام ئامادەبوون لە دامێنی ئەم چیایە کە بە دژواری کاتی لێ بەسەردەچێت، خۆشییەکی جیاوازە، بەتایبەتیش کاتێك هەست دەکرێت وا کەسێك هاتووە و خەمی کارەساتی تۆیەتی. ئەو شتەی کە لێرە زۆر بەئاسانی دەستدەکەوێت، دارە. ئەوەی لە ڕیزدا ڕادەوەستێت و خەمی پاراستنی ئابڕووی خۆی لەبەرە، برسی دەمێنێتەوە. بەو پێیەی سەرۆك عەشیرەتەکان پاڵ دەنێن و پاڵیان پێوە دەنرێت، وا دیارە پێویستە چاوپۆشی لە کەمێك کوتان و لێدانیش بکەن. ئەگەر دینارت نەبێت، ئەوا ئەو بزنانەی بە هەزار زەحمەت بە شاخدا تا ئێرەت هێناوتن، دەتوانیت هەرزانفرۆشیان بکەیت و لای ئەو قاچاخییانەی بۆ ناو ئۆردووگا دزەیان کردووە، نایلۆن بۆ چادرەکەت بکڕیت. (مەتری بە پەنجا دینارە کە دەکاتە سی هەزار لیرە. لە بازاڕ مەتری بە دوو هەزار و پێنجسەد لیرەیە).\nلای نزیکەی هەموو پێگەیشتووان و منداڵانی چاو بەگریانی ناو ئەو چادرە نایلۆنییە بەدەست دروستکراوانەدا هەمان شتومەکم بەدی کرد: قوتووی خۆراك لەبری قاپ و قاچاخ، کۆتەرە داری تەڕ کە لە دارەکانی دەوروبەر بڕدراون، جلوبەرگی وشکەوەکراو، بەتانییەك، مەنجەڵێکی ڕەشهەڵگەڕاو، یان کتری و قۆرییەك. لە کۆی هەزاران چادر تەنیا لە یەکێکیاندا چەنگاڵ و چەقۆم بینی، بەڵام مرۆڤ دەتوانێت دڵنیا بێت کە لەناو سەد هەزار کەسدا تاکە ئاوێنەیەك نادۆزرێتەوە.\nمێژوو و نەعل\nژنان ئەگەرچی وەك منداڵان بەپێی خاوس لەناو قوڕ و لیتاودا نەبوون، بەڵام لە نزیکەی هەموو چادرەکاندا نەعلم لە پێیاندا بینی. ئەم نەعلانە کە لە کاتی ڕۆیشتن بەناو قوڕدا بەئاسانی لە پێ دادەکەندرێن، بیری مرۆڤ بۆ ئەوە دەبات کە ژنانی کوردی عێراقی تا ماوەیەکی زۆر کورت لەمەوبەر گۆڕانێکی وا ڕیشەیی و باوەڕ پێنەکراویان بە ئەگەرێکی گەورە نەزانیوە. نەعلەکانی پێیان پێشاندەری بەخێرایی گۆڕانی ژیانی ڕۆژانە و هەموو شتێکیانە. هەندێکیان دەڵێن لە عێراق زوو هاوین دێت و وەك باوە، ژنان بۆ بەسەرکردنەوەی یەکدی بە نەعلەوە سەردانی ماڵان دەکەن. هەندێکی تریان دەڵێن کاتێك بۆردومان دەستی پێکردووە و فڕۆکە و هەلیکۆپتەرەکانی سەدامیان دیوە، کەوتوونەتە بەر کاریگەریی بیرەوەرییەکانی هەڵەبجە و ترسی گازی ژەهراوی و یەکسەر ماڵ و گوند و شاری خۆیان بەجێهێشتووە. هەندێکی تریشیان باسی ئەوەیان کرد کە پێیان وابووە مەترسییەکە ماوەیەکی کورت دەخایەنێت و دواتر دەتوانن یەکسەر بگەڕێنەوە ماڵی خۆیان. سەرکەوتنی سەرهەڵدانی کورد لە باکوری عێراق بە ڕۆژێك بەدیهات، جەژنی بۆ گێڕدرا، پازدە ڕۆژ درێژەی کێشا و لە ڕۆژێکیشدا وەرگەڕایە سەر کارەسات.\nبیشاری ساڵح سندی سەرۆکی تەمەن حەفتا ساڵەی عەشیرەتی سندی گوتی جگە لە دڕندەیی زانراوی سەدام و کەمترخەمیی ئاشکرای جیهانی ڕۆژئاوا، هەرەسهێنانی ڕاپەڕین هۆکاری تریشی هەیە؛ ئەوان نەیانتوانیوە لە ناوچە ڕزگارکراوەکان سیستەمی بەڕێوەبردن دابمەزرێنن، هاوکاری و هەماهەنگی ڕێکوپێك لە نێوان عەشیرەتەکاندا نەبووە، نەیازانیوە تانك و فڕۆکە و هەلیکۆپتەری لە سوپای سەدام بەدەستهێندراو بەکاربهێنن و هێزەکانیان وەك پێویست هاوچەرخ و ڕێکخراو و بەدیسیپلین نەبوون… پیاوێکی باڵابەرز و ڕێکپۆش و کاریگەرە. ئەو گێڕایەوە و گوتی لەبەر سەرما و نەبوونی خواردن و دواکەوتنی هاوکارییەکان هەموو شەوێك نزیکەی 50 کەس لە کامپەکاندا مردوون. من خۆم هێشتا لێم ڕوون نەبوو یەکەم ڕیپۆرتاژی ڕۆژنامەنووسیم چۆن دەردەچێت، کەچی داوای لێم کرد ڕاستییەکان بنووسم. ئەو باسی دووکان و تاکسییە بەجێماوەکانی و ماڵی گەورەی خۆی گێڕایەوە کە بەجارێك تیایدا پێشوازی لە 200 میوان کردووە.\nئەم کۆچ و ڕەوە کە هەموو شتێکی لە دوای خۆی بەجێهێشتووە، هەست دەکرێت کتومت وەك ئەوەی لە مردندا هەیە، لە کارەساتیشدا نایەکسانیی نێوان مرۆڤەکانی کەم کردووەتەوە. لە چادری هەرکەسێکدا چەند شتێکی سادە، نەعل، قوتوو و چەند بەتانییەك و کارەساتێکی هاوبەش هەیە. یەکەمجارە لە مێژوودا کە ڕای گشتیی جیهان وا لە نزیکەوە بایەخ بە کورد دەدات؛ بەڵام دیسان لە سۆنگەی هەرەس و کارەساتەوە.\nخوا ئەوانی لە بیر کردووە\nئاوارەکانی کورد لە نزیك لووتکەی چیا و لە بەرزایی 2500 مەتر قۆناغیان خستووە و لە کاتی گەڕان بەناویاندا، ئەو هەستی کارەسات و قیامەتەی ئێمە هەستی پێدەکەین، جێگە بۆ نائارامی و پەرۆشی چاوەڕوانی چۆڵ دەکات. پێم وابێت هۆکار ئەوە بوو ئاوارەکان دەیانزانی ئێمە لە ژیانی دەرەوەی کامپەوە هاتووین و لەپڕ ڕووبەڕووی پرسیارە پڕ لە پەرۆشییەکانیان بووینەوە: کەی بەشی پێویست خواردن دەدرێت، کەی چادرەکان دەگەن، کەی پزیشك دەبیندرێت، کەی جلوبەرگ دابەش دەکرێت، کەی داماندەگرنە خوارەوە، بۆ کوێمان دەبەن، چیمان لێ دەکەن؟\nهەر کاتێك دوو کەس بەیەك دەگەن و دەست بە قسە دەکەن، یەکسەر سێیەم و چوارەمیشیان بۆ زیاد دەبێت و لە چاوترووکاندنێکدا پەرژینێك دروست دەبێت و دەست دەکرێت بە گێڕانەوەی ئەفسانە و ئومێد و چیرۆك و ئەمجار سەربازی تورك دێت و بڵاوەیان پێ دەکات. سەرەتا بەسەرهاتی خۆیان و ئەو بەسەرهاتانەی کە بەچاوی خۆیان دیویانە، یان لە کەسی یەکەمەوە بیستوویانە، دەگێڕنەوە: کاتێك لە بۆردومانی ناپاڵمی سەدام هەڵهاتوون، بەتەنیا ماڵ و سامان نا، بگرە خێزانی وا هەیە بەناچاری نزیکترین کەسی خۆی بەجێهێشتووە، دیسان بۆ عێراق دەگەڕێنەوە بەدوای منداڵەکانیاندا و باس لەوە دەکەن سەرەڕای ترسی پشکنین، بە چی ڕێگەیەکدا بۆ ئەمدیوی سنوور دەگەڕێنەوە. یەکسەر چیرۆکی بە ئەفسانەکراو بۆ ئەو قسانە زیاد دەکرێن: دۆزینەوەی ژنانی ڕووت لە زیندانەکاندا لە ڕۆژانی سەرەتای سەرکەوتنی ڕاپەڕینی کوردەکاندا؛ سەدام کچی کوردی لە گوندە کوردەکان ڕفاندووە و بە دەوڵەمەندەکانی کوەیتی فرۆشتوون و دواتر لەلایەن سەربازە کوردەکانی سوپای عێراقەوە لە کوەیت دۆزراونەتەوە؛ دۆزینەوەی چەند بەندکراوێکی کوێربوو کە لە زیندانەکاندا لە بیر کراون و نەفرەتیان لە سەدام نا، لە سەرۆکی پێشوو ئەحمەد حەسەن بەکر کردووە، چونکە وایانزانیوە هێشتا هەر ئەو لەسەر دەسەڵاتە…\nبێگومان لەم دامێنی چیایەی پڕ لە مرۆڤی پەرتەوازەدا هەرەزیاد باسی سەدام حسێن بەرگوێ دەکەوێت. دووعاکردن لێی تەنیا دەربڕینی ڕق و بێچارەیی نییە، بەڵکو لەوانەیە بۆ بیرنەکردنەوە لە هۆیەکانی دۆڕان و پەرێشانیش بێسوود نەبێت. تەنانەت دەتوانین بڵێین ناوی سەرۆکی عێراق کە وەك هۆکاری هەموو ئازارەکان بە نەفرەتەوە دووبارە دەکرێتەوە، پاش ماوەیەك دەبێت بە قسەیەکی دڵدانەوەی ئەفسووناوی بەمەبەستی یاخی نەبوون لە پەروەردگار کە بەبێدەنگی بۆ ڕووداوەکان دەڕوانێت.\nسەرۆکی عەشیرەتێك وەك چۆن گلەیی لە سەرمای بکوژی منداڵان و لەو برسێتییە هەبوو کە وەها لە پێگەیشتووان دەکات لەبەردەم بارهەڵگرەکانی ناندا دەست بخەنە بیناقاقای یەکدی، گلەیی لە نەبوونی ئاوی پاکیش بۆ دەستنوێژگرتن هەبوو. بەڵام من لە نێوان دەیان هەزار ئاوارەدا بەدەگمەن تووشی کەسانێك بووم نوێژ بکەن. تەنانەت مرۆڤ دەتوانێت وا بیر بکاتەوە کە لەبەرئەوەی خوا کوردەکانی باکوری عێراقی لە بیر کردووە، ئەوانیش بڕیاریان داوە تا ماوەیەکی تر ئەو لە بیر بکەن. هەر ئەوەندەی دەبینن کەسێك دەیەوێت شتێك دەربارەی خۆیان و ئازارەکانیان بنووسێت، بیر و باوەڕ و تێڕوانینی بنەڕەتیی خۆیان بۆ دنیا ئاوێتەی یەکدی دەکەن و شێوازی توندی دەربڕینی تووڕەیییان نیشانەیە بۆ قبوڵ نەکردنی خەمنەخۆریی خوا لەبەرامبەر ئەو هەموو بێنەوایی و پەرێشانییە: “چیمان کردووە تا خوا بەشایەنی ئەم هەموو سزایەمان بزانێت؟” بەتایبەتی لە چوار ڕۆژی سەرەتای کۆچ و ڕەودا کە ڕۆژی حەشری پێشانی مرۆڤ داوە، بۆچی سەرەڕای ئەو هەموو نزا و پاڕانەوەیە ئەگەر بۆ ساتێکیش بێت، بارانی وەبیرهێنەرەوەی تۆفانی نوح خۆشی نەکردەوە؟\nزۆربەی حاڵەتەکانی مردنی ڕۆژانی یەکەم زیاتر بەهۆی بارانەوە بووە نەك بەهۆی برسێتییەوە. باران لە ڕێگەوبانە قوڕاوییەکان ڕێ و ڕۆیشتنی ئەوانی دژوار کردووە، لەژێر دارە تەڕەکان و لە کۆندەرە و بن تاشەبەردەکاندا هەوڵی خۆپاراستنیان داوە. جلوبەرگی بەریان هەمووی تەڕ بووە و پارچەیەك شتیان نەماوە تەڕ نەبووبێت. لە چاوەڕووانی هاوکاریی نەگەیشتوودا سەرین و بەتانی و تەنانەت قۆناغی تفەنگەکانیشیان سووتاندووە. یەکێکیان گێڕایەوە و گوتی ئەوان کاتێك لە بۆردومانی سەدام هەڵهاتوون و بەژێر باراندا بە شاخدا هەڵگژاون، هەرکەس لەگەڵ خێزانی خۆی، یان بەتەنیا ماوەتەوە و کەس کەڵکی ئەوەی پێوە نەماوە هاوکاری خەڵکانی تر بکات.\nکوردەکانی تورکیا لە دەوڵەت زیاتر هاوکارییان بۆ ئاوارەکان ناردووە، بەڵام پاش تێپەڕبوونی هەفتەیەك بەسەر کۆچ و ڕەودا ناتوانرێت بگوترێت کەلوپەکان وەك پێویست بە ئاوارەکان گەیشتوون. ئەگەرچی زۆر بارهەڵگری هاوکاریم بینی لە نوسێبین و بسمیل و باتمان و مدیاتەوە بەڕێکەوتبوون، بەڵام لە دامێنی چیا برسێتی و نەبوونی کەرەستەی پێویست، بەشێوەیەکی بەهێز باڵادەستە.\nتراکتۆرێك بارهەڵگری نانی ڕادەکێشا، برسییەکانیش بەدوایدا ڕایاندەکرد، ئێمەیش لەگەڵ ئەواندا گەیشتینە دامێنی چیا و ئەمەیش گرنگترین ڕووداوی ڕۆژ بوو. تەماشا دەکەیت مرۆگەل ئابڕووی خۆیان ناوەتە ژێر پێ، دیمەنی هاوشێوەی دیمەنەکانی ڕۆژی قیامەت بەدی دەکرێت و سەربازەکان لەناو ئاپۆڕەی بەیەکداچوودا تەقە بە ئاسماندا دەکەن. دابەشکردنی هاوکارییەکان بەپێی عەشیرەتیش سەرکەوتوو نەبووە و هەوڵەکانی نیشتەجێکردنی عەشیرەتەکان پێکەوە لە کامپەکاندا ئەنجامیان نەبووە. کەشی کارەساتێك باڵادەستە کە مرۆڤ مەست دەکات و خەریکە مێشك ڕادەوەستێنێت و دۆخێکە تیایدا هەموو کەسێك ناچارە خۆی کاری خۆی ئەنجام بدات، “شەرمی ونکردنی کەسوکار لە بیر کراوە” و مرۆڤ بەخێرایی لەسەر هەموو شتێك ڕادێت: “چیمان کردووە تا ئەم شتانەمان بەسەربێت؟”\nئەم چیایە وەرگەڕاوەتە سەر پێوەری تاوان و گوناه و ئەم پرسیارانەیش بە بێگەردی و دەربەستێکی ئەوتۆوە دەکرێن کە ڕۆژانی منداڵیی مرۆڤ بیری مرۆڤ دەخاتەوە. لەوانەیشە لەو سۆنگەیەوە بێت کە مرۆڤ، سەرباری کۆبوونەوەی نێودەوڵەتی، مەگەر هەر لە تەمەنی منداڵیدا ئەو هەموو بەڵێنەی گوێ لێ بووبێت.\nلە پەرۆشیی چاوەڕێکردن و لە کەشی “چیمان بەسەردێت”دا بەردەوام بەشێوەیەك باس لە داهاتوو دەکرێت وەك ئەوەی شتێك بێت لە ڕابردوودا بەجێمابێت. کەس بڕوا بەو لێبووردنە ناکات کە سەدام ڕایگەیاندووە. تا ڕێژیمی سەدام نەڕووخێت، کوردەکانی عێراق هیچ نیازی گەڕانەوەیان بۆ سەر ماڵ و حاڵی خۆیان نییە. وشەی “ماڵ” بەتەنیا ترسی ناپاڵم و “کیمیا” نا، بەڵکو زیاتر ژیانی بەجێهێشتوویان بیر دەخاتەوە. بە پەلەپرووزێ و بێ خۆئامادەکردن لە ماڵ دەرچوون، بەڵام بەئومێدی گەڕانەوە بۆ ماڵەوە، دەرگاکانیان توند داخستووە، کلیلیان داون و کلیلەکانیان لەگەڵ خۆیاندا هێناوە. ئێستا لە دەمی ئەو کەسانەوە کە بەدوای ئومێد و منداڵی ونبووندا بۆ عێراق گەڕاونەتەوە و پاشان هاتوونەتەوە، دەبیستن شارەکان چۆڵن، ماڵان تاڵان کراون، ڕووخێندراون و سووتێندراون. ئەمجار هەمان پرسیارگەلی سەبارەت بە هەڵوێستی نەتەوە یەکگرتووەکان، جیهان و تورکیات لێ دەپرسن: “جیهان چی دەڵێت سەبارەت بە ئازارەکانمان، چ بڕیارێك دەدرێت، چی ڕوودەدات؟”\nلە ڕێی چوونمدا بۆ ناو ئاوارەکان، لە دووکانی بەقاڵێکی بەساڵاچووی کورد لە شیرناخ تابلۆیەکی کۆنم بینی لەسەری نووسرابوو: “ئارەزووم وایە دوو هێندەی ئەوەت بەسەربێت کە بۆ من بیری لێ دەکەیتەوە.” ئەگەر بیر لە ئازاری هەرگیز نەبڕاوەی کوردەکان بکرێتەوە، ئەوا تابلۆیەکی پڕ لە ڕەشبینی دێتە پێش چاو!


سودانیـیەکان خۆپـیشاندان ئەنجام دەدەن بۆ داوای ڕادەستکردنی دەسەڵات بۆ خەڵکی سیڤیل\nژمارەیەکی زۆری سودانیـیەکان ئەمڕۆ پـێنجشەممە بەشداری لە خۆپـیشاندانێکدا دەکەن بە مەبەستی فشارخستنە سەر لەشکری وڵاتەکەیان تاوەکو دەسەڵات ڕادەستی خەڵکی سیڤیل بکات.\nهەردوو لایەن ڕێکەوتوون ئەنجومەنێکی هاوبەش کە پـێکهاتبێت لە کەسانی لەشکری و سیڤیلی وڵاتەکە بەڕێوەببن، بەڵام لایەنی لەشکری دەخوازێت ئەنجومەنەکە لە 10 کەس پـێکبهێنرێت و 7 کەسیان لەشکری بن. خەڵکی سیڤیلی ناڕازیش دەیانەوێت ئەنجومەنەکە لە 15 کەس پـێکبهێنرێت و 8 کەسیان سیڤیل بن.\nهاوپەیمانێتی "ئازادی و گۆڕان" کە خۆپـیشاندانەکان ڕێکدەخات، پـێی‌وایە لەشکر لە پاش سێ هەفتە لە لادانی عومەر ئەلبەشیر لە دەسەڵات، جدی نەبێت لە ڕادەستکردنی دەسەڵات بۆ خەڵکی سیڤیل، بۆیە داوای کردووە ئەمڕۆ خۆپـیشاندانێکی ملیۆن کەسی سازبکرێت بۆ زیادکردنی فشارەکان لەسەر لەشکر.\nمحەمەد ناجی، سەرکردە لە هاوپەیمانێتیـیەکە دەڵێت ئەنجومەنی لەشکری ڕۆژ لە دوای ڕۆژ دەسەڵاتەکانی زیادەکات، بۆیە لەسەر کۆمەڵی نێودەوڵەتیـیە پشتیوانی لە خواستی گەڵی سودان بکات.\nئەنجومەنی لەشکری لای خۆیەوە ئاگاهی دا و گوتی ڕێگە نادات بێ‌سەروبەری وڵاتەکە بگرێتەوە و داوای لە خۆپـیشاندەران کرد ئەو بەربەستە کاتیـیانە لابەرن کە لە دەوروبەری مانگرتنی سەرەکیـیان لە بەردەم بارەگای فەرماندەیەتی لەشکر لە خەرتومی پایتەخت دایانناون.\nسادق ئەلمەهدی ڕێبەری پارتی ئەلئومە، داوا لە سەرکردەی ناڕەزایـیەکان دەکات فشاری زۆر نەخنە سەر لەشکر و دەڵێت لەم نزیکانە وەک چۆن خۆپـیشاندەران دەیانەوێت دەسەڵات ڕادەستی بەڕێوەبەرایەتیـیەکی سیڤیلی دەکەن.\nڕۆژی دووشەممە لەسەرانسەری سودان 6 سەرباز کوژران لە میانەی پـێکدادانیان لەگەڵ خۆپـیشاندەراندا، ئەمەش جێی ناڕەزایـیەکی توندی ئەنجومەنی لەشکر بوو.


هه‌وڵ بۆ ئاسایی کردنه‌وه‌ی په‌یوه‌ندی نێوان هه‌ولێر و ئه‌نقه‌ره ده‌درێت - Mehr News Agency\n5 berfanbarê 2017 - 09:56\nNews Code 15000\nله لایه‌ن بزوتنه‌وه‌ی چاکسازی و گه‌شه‌ی کوردستان؛\nهه‌وڵ بۆ ئاسایی کردنه‌وه‌ی په‌یوه‌ندی نێوان هه‌ولێر و ئه‌نقه‌ره ده‌درێت\nئه‌ندامی بزوتنه‌وه‌ی چاکسازی و گه‌شه‌ی کوردستان ڕایگه‌یاند که هه‌وڵ ده‌ده‌ین تاکوو بۆ ئاسایی کردنه‌وه‌ی په‌یوه‌ندی نێوان هه‌ولێر و ئه‌نقه‌ره.\nبه ڕاپۆرتی ئاژانسی مێهر له سومرییه نیوز، محه‌مه‌د بازیانی ڕایگه‌یاند که بزوتنه‌وه‌ی چاکسازی و گه‌شه‌ی کوردستان هه‌وڵه‌کانی وه‌گه‌ڕ خستووه تاکوو په‌یوه‌ندییه‌کانی نێوان هه‌ولێر و ئه‌نقه‌ره ئاسایی بکاته‌وه.\nئه‌و زیادی کرد: ئه‌م بزوتنه‌وه‌یه دانوستانه‌کانی له‌گه‌ڵ که‌سانی نزیک له سه‌رۆک کۆماری تورکیا و حزبی داد و گه‌شه له تورکیا ده‌ست پێ کردووه.\nبازیانی گه‌شبینه به ئاسایی کردنه‌وه‌ی په‌یوه‌ندییه‌کان له‌گه‌ڵ تورکیا و وتی: هیوادارم که ئه‌نقه‌ره و به‌غدا به په‌یوه‌ندییه‌کانی خۆیان له‌گه‌ڵ هه‌ولێردا بچنه‌وه. بابه‌تی تورکیا له به‌رانبه‌ر هه‌رێم به نیسبه‌ت ئێرانه‌وه نه‌رم تر بوو، چون تورکیا خاڵه سنوورییه‌کانی خۆی به تایبه‌ت خاڵی سنووری برایم خه‌لیلی دانه‌خست.\nئه‌و جه‌ختی کرد که باش بوونه‌وه‌ی په‌یوندییه‌کانی نێوان هه‌رێمی کوردستان له‌گه‌ڵ تورکیا له ڕووی سیاسی، ئابووری و کۆمه‌ڵایه‌تی له سوودی هه‌موو لایه‌نه‌کانه، چون تورکیا ده‌روازه‌ی سه‌ره‌کی په‌یوه‌ندی نێوان هه‌رێم و عێراق بۆ ئه‌ورووپا و جیهانه.


27/07/2021 ژمارەی بینراو 2197\nدوو خوشك لەرۆژهەڵاتی كوردستان، بەهۆی ئەوەی براكەیان كەلەوڵاتی نەرویج دەژی و لەرۆژنامەكانی ئەو وڵاتە بابەت بڵاودەكاتەوە، لەلایەن هێزەكانی ئیتڵاعاتی ئێرانەوە ئەشكەنجە دراون و داوایانلێكراوە براكەیان رازی بكەن واز لەچالاكییەكانی بهێنێت. وەك رێكخراوی مافی مرۆڤی هەنگاو بڵاویكردووەتەوە.\nرێكخراوەكە ئاماژەی بەوەكردووە:" لە رۆژانی رابردوودا ئیدارەی ئیتلاعاتی شنۆ دوو خوشكیان بەناوەكانی "هاجەر ئەرسزادە" تەمەن ٤١ ساڵ و " كولسووم ئەرسزادە" تەمەن ٣٨ ساڵیان بانگ كرد و ماوەی هەشت كاتژمێر لێكۆڵینەوەیان لێ كردن و ئازار و ئەشكەنجەیان داون."\n"بە وتەی سەرچاوەیەكی نزیك لە بنەماڵەی ئەرسزادە، هێزەكانی ئیدارەی ئیتلاعاتی شنۆ لە ساڵانی رابردوودا بەردەوام ئەو دوو خوشكەیان بانگ كردووە و داوایان لێ كردوون كە گوشار بێنن بۆ براكەیان كە لە وڵاتی نەرویج ڕۆژنامەنووسە، واز لە چالاكییەكانی بهێنێت."\nهەنگاوە بڵاویكردووەتەوە:" دوایین جارێ كە ئەو دوو خوشكە بۆ ئیدارەی ئیتلاعات بانگ كراون داوایان لێ كراوە تا نووسراوەیەك واژۆ بكەن، ئەوانیش لەو كارە خۆیان بواردووە و بەو هۆیەوە كەوتوونەتە ژێر ئازار و ئەشكەنجەی ئیتلاعات بە شێوەیەك كە باسك و دەستی هاجەر تووشی برینی قورس بووە."\nسنار ئەرسزادە تەمەن ٣٩ ساڵ و خەڵكی شنۆ، ساڵی ٢٧١١ (٢٠١١) وەك پەنابەر چۆتەوە وڵاتی نەرویج و لە رۆژنامەكانی Friheten, Radikal portal و Utrop چالاكی هەیە و رووداوەكانی كوردستان لەم رۆژنامانە رووماڵ ئەكات. ناوبراو هەروەها ساڵی ٢٠١٥ یەكەمین كتێبی خۆی بە ناوی "هەتاوی تاریك لە سەر ئاسمانی كۆڵانە تەنگەكان" بڵاو كردۆتەوە.


لە ٢٠-٠٣-٢٠١٥ لە شەقامی سالمی شاری سلێمانی چەندین کارو چالاکی کە تایبەت بوون بە پێشمەرگە و نیشتیمان ئەنجام درا.\nرۆژی هەینی لە پێشوازی خەڵکی کوردستان بۆ ساڵی نوێی کوردی ٢٧١٥، جەژنی نەورۆز بە کۆمەڵێک چالاکی یادکرایەوە. لەگەڵ دژواری و ناهەمواری باری سیاسی و ئابوری کوردستان و لە کاتێک دا دەنگۆی ئەوە هەبوو کە هیچ چالاکییەک ئەنجام نادرێت، بەڵام ئەمساڵ بە چەندین چالاکی و ئامادەبونی پێشمەرگە و گەریلاکان جیاوازتر لە ساڵانی پێشوو یادی جەژنی نەورۆز کرایەوە.\nسولی ئۆن هەوڵیدا هەندێک لەو کەسانە بدوێنێ کە بەژدار بوون لە کارو چالکییەکان. بۆ ئەو مەبەستە هەڤاڵ عادل کە چەند گۆرانییەکی میللی تایبەت بە پێشمەرگە پێشکەش کرد وتی: "من پێشمەرگەم، دوێنی لە دەوام هاتمەوەو ئەمڕۆ بەشداری چالکییەکانی نەورۆزم کرد"\nهەروەها ئەندامی لیژنەی ڕێکخەری کارو چالاکییەکان و بەڕێوبەری کۆمەڵەی هونەری میللی کوردستان بە سولی ئۆنی ووت: "لەبەر ئەوەی ئەمساڵ بودجە نیەو قەیرانی داریی و شەڕی نەخوازراو ڕوی لە هەرێم کردووە، ئێمە بە خۆبەخش وەک ڕەمزێک کار دەکەین بۆ بەرەنگار بونەوەی دوژمنان."\nهەروەها خانمە شاعیررۆژگار جەلال چەند پارچە شعرێکی بۆ پێشمەرگە و نیشتیمان خوێندەوە، ئاماژەی بەوەدا کە شانازییە بۆ ئەو وەک ژنێک شعر بە پێشمەرگە و وڵات پێشکەش بکات.\nلەگەڵ ئەوەی کەش و هەواکە تا ڕادەیەک باراناوی بوو، بەڵام خەڵکی بە جلی کوردی و تا درەنگان لە سەیر کردنی چالاکییەکان ئامادە بوون و بەردەوام دروشمە نیشتیمانییەکان دەوترانەوە.


یەکەم دڵی مرۆڤ بە تەکنەلۆجیای سێ رەهەندی دروستكرا\nهەواڵ / زانست :: 25/04/2019 :: 498 جار بینراوە\nژماره‌یه‌ك زانای ئیسڕائیلی ئاشکرایانکرد یەکەم دڵی مرۆڤیان بە تەکنەلۆجیای سێ رەهەندی دروستکردووە.\nزانایانی زانکۆی تەل ئەبیب رایانگه‌یاند: بەم تەکنەلۆجیایە نەک تەنیا شانەکانی دڵ بەڵکو مولولە و خوێنبەرەکانیشمان دروستکردەوە، ئەمەش هیوایەکی نوێ دەبەخشێت بە بواری چاندنه‌وه‌ى دڵ.\nزانایان ئاواتەخوازن ئەم هەنگاوە رێخۆشبکات بۆ دروسکردنی دڵی گونجاو و چاندنی لە لەشی مرۆڤدا یان دروستکردنی شانە بۆ نوێکردنەوەی ئەو بەشانەی دڵ کە زیانی پێگەیشتووە، بەڵام تاوەکو ئێستا ئەو دڵانەی دروستیانکردووە هێندەی دڵی کەروێشک بچوکە.\nزانایان دەڵێن: هێشتا ئەم داهێنانەیان پێویستی بە پەرەپێدان هەیە تاوەکو وەک دڵی ئاسایی خوێن بگوازێتەوە و هەنگاوی داهاتوویان بریتی دەبێت لە تاقیکردنەوەی ئەم دڵە دەستکردانە لەسەر ئاژەڵ.\nنەخۆشی دڵ و خوێنبەرەکان یەکێکن لە سەرەکیترین هۆکارەکانی مردن لە جیهاندا و لە زۆرێک حاڵەتەکاندا چاندنه‌وه‌ى دڵ تاکە هەڵبژاردەیە لەبەردەم نەخۆشەکاندا و زۆربەیان لەماوەی چاوەڕوانی دڵێکی نوێ گیان لەدەستدەدەن.\nچۆن ئەم دڵە دروستدەکرێت؟\nزانایان بەشێک لە شانە چەورییەکانی نەخۆشەکە وەردەگرن و دواتر وەک مادەیەکی ئەندامی بۆ دروسکردنی دڵەکە بە شێوازی سێ رەهەندی بەکاردەهێنن تاوەکو نەخۆشەکە هەستیاری پێنەبێت و کۆئەندامی بەرگری لەش وەک تەنێکی نامۆ تەماشای نەکات.\nبەڵام زانایان چەندین کۆسپی جیاوازیان لەبەردەمدایە وەک دەستکەوتنی مادەی پێویست بۆ دروستکردنی دڵەکە.\nتەکنەلۆجیای سێ رەهەندی لە چەندین بواری جیاوازی وەک دروستکردنی خانوو و چەک و بەکاردەهێنرێت.